               AN COIMISIÚN EORPACH
            An Bhruiséil,24.7.2020
            COM(2020) 337 final
            2020/0154(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Rialachán (AE) 2016/1011 a mhéid a bhaineann le tagarmharcanna malairte eachtraí áirithe de chuid tríú tíortha a dhíolmhú agus tagarmharcanna athsholáthair a ainmniú le haghaidh tagarmharcanna áirithe ar scor
            (Téacs atá ábhartha maidir le LEE)
            {SEC(2020) 284 final} - {SWD(2020) 142 final} - {SWD(2020) 143 final}

               MEABHRÁN MÍNIÚCHÁIN

               1.COMHTHÉACS AN TOGRA

               1.1.Forais agus cuspóirí an togra

                  Faoin gceannteideal “Geilleagar a Fhóireann do Dhaoine”, foráiltear i gClár Oibre an Choimisiúin le haghaidh 2020 go ndéanfar athbhreithniú ar a rialachán maidir le tagarmharcanna airgeadais, “Rialachán na dTagarmharcanna” (“BMR”). Is innéacsanna iad tagarmharcanna airgeadais ar faoina dtreoir a dhéantar an méid is iníoctha faoi ionstraim airgeadais nó faoi chonradh airgeadais, nó luach ionstraime airgeadais, a chinneadh. Trí rialachas agus caighdeáin cáilíochta sonraí a leagan amach do thagarmharcanna dá dtagraítear i gconarthaí airgeadais, féachann Rialachán na dTagarmharcanna le hiontaoibh i rannpháirtithe sa mhargadh caipitil a neartú in innéacsanna a úsáidtear mar thagarmharcanna laistigh den Aontas. Cuidíonn sé le hiarrachtaí an Choimisiúin i bhfabhar Aontas na Margaí Caipitil.

                  Le Rialachán na dTagarmharcanna, tugtar isteach ceanglas údarúcháin ar riarthóirí tagarmharcanna airgeadais agus ceanglais ar rannchuiditheoirí sonraí ionchuir a úsáidtear chun na tagarmharcanna airgeadais a ríomh. Le Rialachán na dTagarmharcanna, rialaítear úsáid tagarmharcanna airgeadais1. Go háirithe, le rialacha Rialachán na dTagarmharcanna, ceanglaítear ar eintitis faoi mhaoirseacht an Aontais (ar nós banc, gnólachtaí infheistíochta, ghnóthais árachais, UCITS2) nach n‑úsáidfear ach innéacsanna ar údaraíodh a riarthóir amháin. Tagarmharcanna a riaradh i dtríú tíortha, ní féidir iad a úsáid san Aontas ach tar éis nós imeachta coibhéise, nós imeachta aitheantais nó nós imeachta formhuiniúcháin a bheith ann.

                  Tá Rialachán na dTagarmharcanna i bhfeidhm ó Eanáir 20183. Mar sin féin, is féidir le rannpháirtithe i margadh an Aontais leanúint d’úsáid a bhaint as tagarmharcanna a riaradh i dtír lasmuigh den Aontas - gan beann ar an bhfuil cinneadh coibhéise ar bun, aithníodh nó formhuiníodh úsáid an innéacs san Aontas4 – go mbeidh deireadh leis an gcóras idirthréimhseach ag deireadh mhí na Nollag 2021.

               1.1.1.Scor ordúil na dtagarmharcanna

               De thoradh ar imní maidir le cé acu an bunmhargadh leordhóthanach atá in LIBOR nó fíorchás eacnamaíoch lena léirítear iasachtaí idir bainc, d'fhógair údarás inniúil náisiúnta LIBOR (Údarás um Iompar Airgeadais na Ríochta nó “FCA”) gur dócha go gcuirfí deireadh le LIBOR tar éis 2021. Tá sé ráite go soiléir ag an FCA ina chuid ráiteas poiblí ar fad nach mór deireadh a chur leis an úsáid a bhaineann eintitis faoi mhaoirseacht as an tagarmharc i gcás ina gcailleann tagarmharc ionadaíochas agus nach bhfaighfear a ionadaíochas ar ais. Ní raibh an spleáchas ar líon beag banc painéil ionadaíoch a thuilleadh ar an mbunmhargadh ná ar an bhfíorchás eacnamaíoch ar fhéach LIBOR le tomhas a dhéanamh air, rud a d’fhág go bhféadfadh a luach a bheith éagsúil go mór leis an bhfíorchás eacnamaíoch, chomh maith le bheith ag éirí níos luainí.

               Mar a taifeadadh sa mheasúnú tionchair ón gCoimisiún, tá a lán ionstraimí airgeadais agus conarthaí ina dtagraítear do LIBOR agus nach mbainfidh aibíocht amach roimh an dáta scoir i ndeireadh 2021. Baineann a lán de na conarthaí seo le fiachas arna eisiúint ag eintitis faoi mhaoirseacht, le hionstraimí fiachais atá ar an gclár comhardaithe ag eintitis faoi mhaoirseacht, le punann iasachta na n‑eintiteas faoi mhaoirseacht, agus conarthaí díorthach a thug na heintitis sin i gcrích chun a suímh a fhálú. Mar a luadh thuas, ní féidir le heintitis faoi mhaoirseacht atá laistigh de raon feidhme Rialachán an Aontais maidir le Tagarmharcanna (“BMR”) innéacsanna a úsáid ach amháin má tá siad i gcomhréir leis an BMR.

               Leanfaidh tionchair eacnamaíocha suntasacha imeacht LIBOR agus ní fhéadfadh eintitis faoi mhaoirseacht an Aontais a bheith ag súil leo agus na conarthaí aibíochta sin a bhí níos faide go minic á dtabhairt i gcrích acu. Tá a lán de na conarthaí seo ar easpa foráil chonartha “cúltaca” a rachadh i ngleic le scor buan an ráta LIBOR, go háirithe iad siúd a tugadh i gcrích sular tugadh isteach an BMR in 2016. Ní bheidh sé indéanta i gcónaí leasú a dhéanamh ar théarmaí na mílte conradh ina dtagraítear do LIBOR sa tréimhse ghearr dá bhfuil fágtha idir seo agus an deireadh a bhfuiltear ag súil a thiocfaidh le LIBOR ag deireadh 2021.

               Le scor buan an tagarmhairc ráta úis, ar nós LIBOR, bheadh a lán de na conarthaí fiachais, iasachta agus taiscí, agus a lán de na conarthaí díorthach, ar easpa ráta conartha cúltaca a cheadódh do pháirtithe leanúint ar aghaidh lena n‑oibleagáidí conarthacha a chomhlíonadh.

               Mura bhfuarthas leigheas, le scor an tagarmhairc ráta úis ar baineadh úsáid fhorleathan as, beidh iarmhairtí dhiúltacha d’eintitis faoi mhaoirseacht an Aontais agus dá gcontrapháirtithe conarthacha óna bhfaigheann siad nó dá dtugann siad airgead ar iasacht. Gach contrapháirtí ó chonarthaí a thagraíonn do thagarmharc dá leithéid agus atá fós ar feitheamh ag an dáta scoir, tabharfaidh sé aghaidh ar éiginnteacht dhlíthiúil maidir le bailíocht agus le forfheidhmiú a n‑oibleagáidí conarthacha. Áirítear ar réimse na gconarthaí a mbeidh tionchar orthu le scor an tagarmharcanna rátaí úis ar baineadh úsáid fhorleathan as: (1) eisiúintí fiachais ó eintitis faoi mhaoirseacht; (2) fiachas atá ar chlár comhardaithe eintiteas faoi mhaoirseacht; (3) iasachtaí; (4) taiscí agus (5) conarthaí díorthach. Tá baint ag cuid mhór de na conarthaí airgeadais a thagraíonn do thagarmharcanna ráta úis a mbaintear úsáid fhorleathan astu le heintitis faoi mhaoirseacht laistigh de raon feidhme an BMR. Beidh an éiginnteacht dhlíthiúil agus an tionchar eacnamaíoch díobhálach a d'fhéadfadh teacht as deacrachtaí maidir leis an gcumas chun oibleagáidí conarthacha a fhorfheidhmiú ina bhaol do chobhsaíocht airgeadais an Aontais.

               Le maolú a dhéanamh ar an riosca a bhaineann le dírathú conartha agus ar an riosca a bhaineann le cobhsaíocht airgeadais ina dhiaidh, bhunaigh bainc cheannais i limistéir éagsúla airgeadra meitheal chun ráta cúltaca a mholadh lena gcuirfí i bhfeidhm stoc leagáide conarthaí a thagraíonn do thagarmharcanna ag dul ar scor agus nach bhféadfaí a chaibidliú roimh an dáta do scor buan an tagarmhairc. Mar shampla, tá sé molta ag Coiste an Ráta Tagartha Malartaigh (ARRC) sna Stáit Aontaithe go mbeadh tosaíocht ann lena n‑áireofaí ríomh an ráta athsholáthair a bheadh bunaithe ar ráta thar oíche saor ó riosca (SOFR) móide coigeartú corrlaigh le go mbeadh cosúlacht chomh dlúth agus ab fhéidir idir an ráta athsholáthair agus airíonna eacnamaíocha an tagarmhairc scortha. Is é is aidhm do na rátaí athsholáthair mar sin aithris a dhéanamh, a mhéid is féidir, ar ar bheartaigh na páirtithe conarthacha a bhaint amach trí thagairtí do scor an tagarmhairc.

               Is rogha bheartais a rinneadh d’aon ghnó atá mar bhonn taca le gach moladh maidir le ráta athsholáthair do chonarthaí leagáide, nach bhféadfaidh aon chonradh nua (a shainmhínítear mar chonarthaí a tugadh i gcrích tar éis scor an tagarmhairc chriticiúil) tagairt don ráta athsholáthair. Tá sin amhlaidh toisc gurb é is dóichí atá sa ráta athsholáthair leagan sintéiseach den tagarmharc scortha atá ceaptha an t‑aistriú go dtí ráta nua a éascú. Mar shampla, is é is dóichí go ndéanfar ráta athsholáthair a ríomh do USD LIBOR bunaithe ar ráta thar oíche saor ó riosca (SOFR) móide coigeartú corrlaigh lena léireofar an corrlach stairiúil idir an ráta thar oíche saor ó riosca agus an ráta LIBOR ionadaithe. Cé gur chóir go mbeadh leagan sintéiseach de thagarmharc cobhsaí a dhóthain chun gabháil le clabhsúr leagáid na bpunann, ní réiteach buan atá ann inar léir costas maoinithe forásach an eintitis faoi mhaoirseacht.

               Mar sin féin, fiú nuair a chuirfear na rátaí athsholáthair ar fáil, beidh sé deacair leasú a dhéanamh ar an uile chonradh leagáide atá ann cheana, i bhfianaise scála na dtagairtí LIBOR agus an tréimhse ghearr a mheastar a bheidh ann sula ndéanfar LIBOR a scor.

               Is é athchóiriú an BMR dá bhrí sin an uirlis cheart chun ráta athsholáthair reachtúil a bhunú lena ndéanfar maolú ar na hiarmhairtí diúltacha do dheimhneacht dhlíthiúil agus cobhsaíocht airgeadais a d'fhéadfadh teacht chun cinn dá scoirfí de LIBOR, nó aon tagarmharc eile a gcuirfeadh a scor isteach go mór ar fheidhmiú na margaí airgeadais san Aontas, gan ráta athsholáthair dá leithéid a bheith ar fáil agus arna chomhtháthú i gconarthaí leagáide lena mbaineann eintiteas faoi mhaoirseacht laistigh de raon feidhme an BMR.

               1.1.2.Rátaí spot‑idirbheart malairte eachtraí

                  Cé go mbíonn ról ríthábhachtach ag spot‑idirbhearta malairte eachtraí maidir leis an ngeilleagar idirnáisiúnta, i gcás roinnt airgeadraí, ní dhéantar rialú den chuid is mó ar na rátaí a bhíonn ar fáil, agus is minic a léiríonn siad beartais airgeadais an bhainc cheannais. I dtíortha áirithe, tá rialuithe curtha i bhfeidhm ag bainc cheannais chun srian a chur le foilsiú spot‑idirbhearta malairte eachtraí laistigh dá ndlínse áitiúil. Chomh maith le srian a chur ar fhoilsiú rátaí spot‑idirbhearta malairte eachtraí, tá rialuithe caipitil curtha ar bun ag tíortha áirithe a chuireann teorainn hinmhalartacht a n‑airgeadraí.

                  Ós rud é nach bhfuil a n‑airgeadraí inmhalartaithe go héasca, tá teorainn leis na huirlisí fálaithe airgeadra ar tír atá ar fáil, ar nós réamhchonarthaí, babhtálacha, nó roghanna in airgeadra. Sáraíonn an t‑éileamh a bhíonn ar uirlisí fálaithe in aghaidh luaineacht airgeadra sna tíortha seo an leachtacht. Dá thoradh sin, d’fhorbair institiúidí airgeadais Eorpacha margaí díorthach amach ón gcósta a shocraíonn isteach i mbunairgeadra an eintitis fálaithe de bharr na srianta inmhalartaithe atá ar bun, ach é a bheith faoi an ráta malairte eachtraí a foilsíodh le himeacht in éag an chonartha fálaithe. Is le conarthaí díorthach amach ón gcósta dá bhrí sin a dhéantar fálú in aghaidh gluaiseachtaí in airgeadraí faoi réir srianta inmhalartaithe den chineál sin. Áirítear leo seo ionstraimí airgeadais ar nós réamhchonarthaí neamh‑inseachadta agus babhtálacha neamh‑inseachadta in airgeadra.

                  I gcás ina dtairiscíonn eintiteas faoi mhaoirseacht an Aontais na réamhchonarthaí agus na babhtálacha sin (banc is déileálaí)
                     1
                   agus a thrádáiltear ar ionad trádála AE nó trí inmheánaitheoir córasach, an ráta spot‑airgeadra a úsáidtear leis an íocaíocht amach atá dlite faoi chomhaontú réamhchonartha nó faoi chomhaontú babhtála a shocrú, is “leas” é a bhaintear as an ráta spot‑mhalairte lena mbaineann tairiscint réamhchonarthaí agus babhtálacha ó eintiteas faoi mhaoirseacht ó laistigh de raon feidhme an BMR.

                  Le deireadh na tréimhse reatha idirthréimhsí a leagadh amach in Airteagal 51 den BMR, ní cheadófar a thuilleadh an tagairt i réamhchonarthaí ná i mbabhtálacha airgeadra do spotrátaí malairte eachtraí. Is é is ciall leis sin, i dtús 2022, go bhfuil eintitis faoi mhaoirseacht an Aontais i mbaol rochtain ar roinnt rátaí beartas poiblí a riaradh lasmuigh den Aontas Eorpach a chailliúint, lena n‑áirítear rátaí spot‑idirbheart malairte eachtraí dá tagraíonn siad i gconarthaí díorthach a thairiscíonn siad do chontrapháirtithe corparáideacha chun cabhrú leo bainistiú a dhéanamh ar an mbaol atá orthu ó fhálú an riosca airgeadra.

                  Tá práinn ag baint leis an gceist seo mar is beag nach bhfuil aon dlínse eile seachas an tAontas a dhéanann rialú ar spotrátaí malairte. Mar thoradh ar rialáil a bheith in easnamh, níorbh fhéidir, dá bhrí sin, measúnú coibhéise a dhéanamh ar spotrátaí airgeadra faoin BMR. Ní féidir iad a aithint ach an oiread ná ní féidir a n‑úsáid a fhormhuiniú san Aontas faoin BMR, toisc go dteastaíonn ón dá shásra sin, dá réir sin, rialachán agus d’fhormhaoirseacht de chineál éigin. Mar chríoch, ní iarrthóirí oiriúnacha iad na spotrátaí malairte eachtraí ar an gcoibhéis, ar an bhformhuiniú ná ar aitheantas roimh dheireadh na tréimhse idirbheartaí.

                  Déanann an togra seo, dá bhrí sin, mionchoigeartú spriocdhírithe ar raon feidhme an BMR lena áirithiú go gcoinneodh cuideachtaí Eorpacha rochtain ar uirlisí fálaithe chun cosc a chur ar luaineacht airgeadraí nach bhfuil inmhalartaithe go héasca isteach ina mbunairgeadra, agus áiritheoidh sé go leanfar go rianúil dá ngníomhaíochtaí gnó thar lear tar éis dhul i éag don tréimhse idirthréimhseach i ndeireadh 2021.

               1.2.Comhsheasmhacht le forálacha beartais atá sa réimse beartais cheana

                  Cothaíonn beartas seirbhísí airgeadais an Aontais Eorpaigh deimhneacht dhlíthiúil agus cobhsaíocht airgeadais. Leis an sprioc beartais seo, cuirtear síneadh le conarthaí atá bunriachtanach do mhaoiniú earnáil na baincéireachta. Mar chuid de phlean gníomhaíochta Aontas na Margaí Caipitil, déanann an tAontas a dhícheall creat dlíthiúil a chruthú a áiritheoidh cobhsaíocht d’iasachtaí corparáideacha, d’eisiúintí fiachais óna earnáil baincéireachta agus d’urrúsúcháin.

                  I bhfianaise scor LIBOR a bhfuiltear ag súil leis roimh dheireadh 2021, tabharfaidh eintitis faoi mhaoirseacht san Aontas aghaidh ar éiginnteacht dhlíthiúil na gcéadta míle conradh airgeadais. D’fhonn iarmhairtí díobhálacha a sheachaint in acmhainn iasachtaithe earnáil baincéireachta na hEorpa, tá gá le soiléiriú luath maidir le hinfhaighteacht ráta athsholáthair reachtúil lena úsáid ag eintitis faoi mhaoirseacht i ngach conradh tagartha a aibíonn i ndiaidh dheireadh 2021. Is riachtanas iad na leasuithe atá pleanáilte ar an BMR d’Aontas na Margaí Caipitil agus do na tionscnaimh is déanaí atá dírithe ar théarnamh ó thionchar eacnamaíoch na paindéime Covid 19.

               1.3.Comhsheasmhacht le beartais eile de chuid an Aontais

                  I gcomhréir le moltaí an Bhoird um Chobhsaíocht Airgeadais, is príomhthosaíocht i bPlean Gníomhaíochta an Choimisiúin d’Aontas na Margaí Caipitil (CMU) é athchóiriú a dhéanamh ar na tagarmharcanna criticiúla, amhail na rátaí IBOR. Agus céimniú amach ordúil tagarmharc tábhachtach á ullmhú, tugtar tacaíocht do cheann de na príomhchuspóirí a leagadh síos le hathbhreithniú meántéarma Aontas na Margaí Caipitil, is é sin neartú a dhéanamh ar iasachtú bainc agus maoiniú cobhsaí a dhéanamh ar an earnáil chorparáideach trí mhargaí caipitil.

                  Is innéacsanna tábhachtacha iad na rátaí d’iasachtaí idir bainc chun an t‑ús atá dlite d’iasachtaí corparáideacha a ríomh, ach freisin chun fiachas gearrthéarmach agus fiachas meántéarmach a eisiúint agus riochtaí fiachais á bhfálú. Dá bhrí sin, déanann infhaighteacht agus deimhneacht dhlíthiúil maidir le rátaí idir bainc isteach difear d’inniúlacht na mbanc iasachtaí a thabhairt don fhíorgheilleagar agus a bhfeidhmeanna lárnacha a chomhlíonadh.

                  Tugann an togra seo uirlisí éagsúla isteach do rialtóirí inniúla lena chinntiú nach ndéanfaidh scor an ráta chriticiúil idir bainc a mbaintear úsáid fhorleathan as difear míchuí d’inniúlacht earnáil na baincéireachta cistiú a sholáthar do chuideachtaí AE agus dá bhrí sin príomhchuspóir Aontas na Margaí Caipitil a chur i mbaol. Ar deireadh, ba cheart féachaint ar na bearta a moladh mar a bheadh taca le “Geilleagar AE a Fhóireann do Dhaoine”, atá ar cheann de na príomhuaillmhianta a leagadh amach i gClár Oibre an Choimisiúin 2020. Is gné thábhachtach de gheilleagar a fhreastalaíonn ar riachtanais na ndaoine é an t‑iasachtú bainc do chustaiméirí miondíola. Tagraíonn iasachtaí miondíola do rátaí IBOR, ar lena ngluaiseacht a chinntear méid na haisíocaíochta iasachtaí, saincheist ríthábhachtach i mbainistiú airgeadas pearsanta a lán saoránach. Trí uirlisí a chur ar fáil don aistriú ó rátaí IBOR atá fónta ó thaobh an dlí de, rachaidh an togra seo chun tairbhe custaiméirí miondíola a bhfuil iasachtaí acu a thagraíonn do na rátaí sin.

               2.BUNÚS DLÍ, COIMHDEACHT AGUS COMHRÉIREACHT

               2.1.Bunús dlí

                  Is é an bunús dlí le haghaidh an Rialachán maidir le Tagarmharcanna BMR a ghlacadh Airteagal 114 den Chonradh ar Fheidhmiú an Aontais Eorpaigh (CFAE). Na leasuithe darb aidhm feabhas a chur ar éifeachtúlacht an rialacháin trí chumhachtaí a thabhairt do leanúnachas conartha a áirithiú i gcomhthéacs scor an tagarmhairc le hábharthacht shistéamach san Aontas agus tagarmharcanna áirithe a dhímheasúnú, ba cheart go dtiocfadh sé faoin mbunús dlí céanna.

                  Go háirithe, in Airteagal 114 den CFAE, tugtar do Pharlaimint na hEorpa agus don Chomhairle an inniúlacht bearta a ghlacadh maidir le comhfhogasú na bhforálacha a leagtar síos le dlí, le rialachán nó le gníomhaíocht riaracháin sna Ballstáit, arb é is cuspóir dóibh bunú agus feidhmiú an mhargaidh inmheánaigh. Ceadaítear le hAirteagal 114, CFAE don AE bearta a ghlacadh ní hamháin chun deireadh a chur le bacainní reatha ar fheidhmiú na saoirsí bunúsacha, ach freisin, más rud é go bhfuil a leithéid intuartha go leor, na constaicí sin a chosc ó theacht chun cinn, lena n‑áirítear iad siúd a fhágann é deacair ag oibreoirí eacnamaíocha, lena n‑áirítear infheisteoirí, leas iomlán a bhaint as sochair an mhargaidh inmheánaigh. Dá bhrí sin, tugann Airteagal 114 den CFAE an ceart do AE gníomhú chun (1) dul i ngleic le fadhbanna maidir le leanúnachas conarthaí a thagann chun cinn i gcomhthéacs an scoir is an‑dócha a dhéanfar de thagarmharc le hábharthacht shistéamach san Aontas sa luath‑thodhchaí; agus (2) infhaighteacht leanúnach rátaí spot‑idirbheart malairte eachtraí a áirithiú lena úsáid in uirlisí fálaithe a eisíodh san Aontas Eorpach tar éis dheireadh na tréimhse aistrithe BMR Nollaig 2021.

                  Rud is sonraithe ná sin, cur chun feidhme nó réitigh reachtacha ilchineálacha sna Ballstáit is dócha ba toradh leis an easpa sásraí sa BMR maidir le scor ordúil tagarmhairc chriticiúil le hábharthacht shistéamach san Aontas. Chruthódh sé seo mearbhall i measc úsáideoirí tagarmhairc agus infheisteoirí deiridh, mearbhall a mbeidh suaitheadh sa mhargadh inmheánach, agus chun cosc orthu tairbhe a bhaint as an margadh aonair. Dá bhrí sin, is dealraitheach gurb é úsáid Airteagal 114 den CFAE an bealach is iomchuí le tabhairt faoi na fadhbanna seo go cuimsitheach agus go haonfhoirmeach agus chun ilroinnt a sheachaint.

                  A mhéid a bhaineann le rochtain leanúnach ar spotráta malairte eachtraí tríú tír d’úsáideoirí AE, tá an ghníomhaíocht seo dírithe ar dhochar d’iomaíochas geallsealbhóirí AE áirithe a sheachaint agus d’éifeachtúlacht an chórais airgeadais, do gheilleagar an Aontais, dá shaoránaigh agus dá ghnólachtaí, dochar a dhéanfaí dá bhfanfadh na rátaí sin faoi réir an BMR. Tá an beart sin dírithe freisin archonstaicí a sheachaint a d’fhéadfaí a bheith mar thoradh ar na baic ar mhalartuithe trasteorann de bharr nach féidir tagairt a thuilleadh don spotráta malairte eachtraí tríú tír. Is é Airteagal 114 den CFAE dá bhrí sin an bunús dlí is infheidhme chun an sprioc chomhordaithe dírialála a bhaint amach.

                  Dá bhrí sin, is faoi inniúlacht an Aontais a bhunófar sásra AE chun déileáil le conarthaí leagáide agus le córas díolúintí a áiritheoidh tagairt leanúnach do spotrátaí airgeadraí eachtracha dar le hAirteagal 114 den CFAE.

               2.2.Coimhdeacht (maidir le hinniúlacht neamheisiach)

                  I gcomhréir le prionsabal na coimhdeachta (Airteagal 5.3 den Chonradh ar Fheidhmiú an Aontais Eorpaigh), níor cheart beart a dhéanamh ar leibhéal AE ach amháin mura féidir leis na Ballstáit na haidhmeanna atá beartaithe a bhaint amach go leormhaith as a stuaim féin agus gur fearr, i ngeall ar scála nó ar éifeachtaí na gníomhaíochta atá beartaithe, iad a bhaint amach ar leibhéal AE. Cé gur tagarmharcanna náisiúnta iad roinnt tagarmharcanna, is tionscal idirnáisiúnta é an tionscal tagarmharcanna trí chéile ó thaobh táirgthe agus úsáide araon. De réir sainmhínithe, tá toise Eorpach le ceisteanna a bhaineann le tagarmharcanna le hábharthacht shistéamach san Aontas chomh maith leis an úsáid a bhaintear as tagarmharcanna nach de chuid an Aontais iad.

                  Ní fhéadfadh gníomhaíocht aonair de chuid na mBallstát aghaidh a thabhairt ar na ceisteanna a bhfuil sé mar aidhm ag an togra reachtach dul i ngleic leo. Maidir leis an gceist ó thaobh scor ordúil na dtagarmharcanna a mbeidh suaitheadh i bhfeidhmiú mhargaí airgeadais an Aontais mar thoradh air, d’fhéadfadh na Ballstáit idirghabháil a dhéanamh trí reachtaíocht a thabhairt isteach a léireoidh na rátaí athsholáthair náisiúnta i gconarthaí a thagraíonn don tagarmharc scortha. Mar sin féin, is dócha nach dtabharfaidh gníomhaíocht aonair de chuid na mBallstát aghaidh ach ar chuid de na saincheisteanna (go háirithe toisc nach bhféadfaidh ach Ballstáit áirithe reachtú, cé nach bhféadfadh an chuid eile). Ina theannta sin, ilroinnt sa mhargadh aonair a bheidh mar thoradh ar chur chuige éagsúil a bheith ar fud Bhallstáit an Aontais Eorpaigh maidir le rátaí athsholáthar do chonarthaí leagáide. Tá gá le gníomhaíocht ag leibhéal AE maidir le réimeas ordúil comhchuibhithe aistrithe do thagarmharcanna le hábharthacht shistéamach a fhóirfidh do chonarthaí leagáide ar fud an Aontais chun comhleanúnachas a áirithiú agus chun feabhas a chur ar fheidhmiú an mhargaidh aonair a thuilleadh. Rud is sonraithe ná sin, d’fhéadfadh meascán rialacha dibhéirseacha teacht as gníomhaireacht ar an leibhéal náisiúnta maidir le tagarmharcanna a mbeidh suaitheadh i bhfeidhmiú mhargaí airgeadais an aontais mar thoradh orthu, d’fhéadfadh sé a bheith ina chúis le héagothrom iomaíocht sa mhargadh inmheánach agus d'fhéadfadh cur chuige neamhréireach agus nach bhfuil comhordaithe a bheith mar thoradh air. Chuirfeadh meascán rialacha bac ar an deis déileáil ar an dóigh chéanna le tagarmharcanna scortha a mbaintear úsáid astu ina lán idirbhearta trasteorann fiachais, iasachta, nó díorthach agus dá bhrí sin, bheadh na hidirbheata níos casta le láimhseáil.

               Ar an gcuma chéanna, tá gá le gníomhaíocht ar leibhéal an Aontais Eorpaigh freisin a áiritheoidh leanúnach na spotrátaí airgeadra eachtrach toisc go bhfuil siad cumhdaithe cheana ag rialachán a glacadh ar an leibhéal Eorpach (BMR) agus níor leor gníomhaíocht ar an leibhéal náisiúnta leis an sprioc a bhaint amach.

               2.3.Comhréireacht

                  Tá na leasuithe beartaithe ar Rialachán na dTagarmharcanna comhréireach, de réir mar a éilítear in Airteagal 5(4) CAE. Leanann an togra cur chuige comhréireach lena gcinntítear go bhforchuirtear na hoibleagáidí nua ar eintitis faoi mhaoirseacht a bhaineann leas as tagarmharcanna sistéamacha atá faoi réir ceanglais chomhchosúla cheana faoi Rialachán na dTagarmharcanna.

                  Ina theannta sin, féachann an cur chuige a ghabhann le scor na dtagarmharcanna le hábharthacht shistéamach le infheictheacht agus deimhneacht dhlíthiúil a sholáthar d’úsáideoirí na dtagarmharcanna sin a bhféadfadh sé nach mbeidís in ann a gconarthaí leagáide stoic a leasú nó a chaibidliú. Ba cheart dá bhrí sin go mbainfeadh an earnáil airgeadais chomh maith leis na cliaint deiridh, idir chorparáidí agus shaoránaigh, leas mór a thagann chun cinn leis an Rialachán leasaithe sin.

               2.4.An rogha ionstraime

                  Is é an leasú ar Rialachán na dTagarmharcanna an ionstraim dlí is infheidhme chun réiteach a fháil ar cheisteanna a eascraíonn ón dóchúlacht go n‑imeoidh rátaí saor ó riosca áirithe a mbaintear úsáid fhorleathan astu san Aontas a ndéantar rialú orthu féin faoi Rialachán na dTagarmharcanna.

                  Trí úsáid a bhaint as Rialachán, atá infheidhme go díreach gan reachtaíocht náisiúnta a bheith de dhíth, déanfar laghdú ar an bhféidearthacht bearta atá éagsúil le chéile a bheith á ndéanamh ag údaráis inniúla ar an leibhéal náisiúnta, agus déanfar cur chuige comhsheasmhach agus deimhneacht dhlíthiúil níos fearr a áirithiú ar fud an Aontais.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               3.1.Comhairliúcháin leis na páirtithe leasmhara

                  Rinne an Coimisiún comhairliúcháin fhorleathana le grúpaí áirithe páirtithe leasmhara chun léargas iomlán a fháil ar na tuairimí éagsúla a d'fhéadfadh a bheith ag rannpháirtithe sa mhargadh maidir leis na saincheisteanna a dtugtar aghaidh orthu sa rialachán seo.

                  An 18 Márta, d'fhoilsigh DG FISMA measúnú ar thionchar tionscanta (IIA) arbh é ab aidhm dó na páirtithe leasmhara a chur ar an eolas faoi raon feidhme Rialachán (AE) 2016/1011 (Rialachán maidir le Tagarmharcanna / BMR) agus inar leagadh amach na roghanna beartais éagsúla a breithníodh. Tháinig deireadh leis an tréimhse comhairliúcháin an 15 Aibreán 2020. Fuair an Coimisiún freagraí ó 22 fhreagróir, cuideachtaí príobháideacha agus comhlachais ghnó den chuid is mó.

                  An 26 Samhain 2019, d'eagraigh an Coimisiún ceardlann a bhain leis na trí phríomhthéama seo a leanas:

               (1)Sa chéad phainéal, pléadh an bhfuil na huirlisí is gá in aice láimhe ag na rialtóirí chun na modheolaíochtaí atá ina mbonn taca ag na tagarmharcanna criticiúla a choinneáil ar bun agus a inbhuanú agus lena bhféadfaí iad a leasú.

               (2)Sa dara painéal, rinneadh plé níos mionsonraithe maidir le hoiriúnacht BMR chun tacú le haistriú na rátaí tairgthe idirbhainc (IBOR) atá ann faoi láthair go dtí na rátaí nua saor ó riosca, agus rinneadh measúnú ar ar leor BMR chun tacú leis an aistriú ó EONIA go £STR.

               (3)Sa tríú painéal, foráladh do thuairimí éagsúla maidir lenar cheart athbhreithniú a dhéanamh ar raon feidhme BMR, agus ar fhorálacha an tríú tír chomh maith.

                  An 11 Deireadh Fómhair, d'fhoilsigh DG FISMA comhairliúchán poiblí arbh é ab aidhm dó tacú lena athbhreithniú ar an Rialachán maidir le Tagarmharcanna. Go dtí an 31 Nollaig 2019, bhí deis ag na páirtithe leasmhara a gcuid tuairimí a chur in iúl trí thairseach suirbhéanna an Aontais ar líne.

                  Chomh maith leis an gceardlann agus an comhairliúchán poiblí ar a dtugtar tuilleadh sonraí i ranna 2.1 agus 2.2, bhí ról gníomhach ag an gCoimisiún in obair Mheitheal RFR in Euro, arna comhdhéanamh de pháirtithe leasmhara ón earnáil phríobháideach, lena n‑áirítear rannpháirtithe, riarthóirí agus úsáideoirí tagarmharcanna, chomh maith le BCE, a sholáthraíonn an Rúnaíocht, agus ESMA agus FSMA na Beilge, ina stádas breathnóra i dteannta an Choimisiúin Eorpaigh, chun comaoineacha áirithe na bpáirtithe leasmhara a shainaithint, comaoineacha ar cheart smaoineamh orthu agus na huirlisí beartais is fearr á gceapadh le haghaidh scor ordúil na dtagarmharcanna criticiúla. Thairis sin, is ball de Ghrúpa Stiúrtha Oifigiúil na hEarnála atá ag an mBord um Chobhsaíocht Airgeadais é an Coimisiún, grúpa ina bhfuil oifigigh shinsearacha ó bhainc cheannais agus údaráis rialála, rud a chiallaíonn go bhfuil léargas maith aige ar pheirspictíochtaí beartais phoiblí idirnáisiúnta maidir leis an aistriú go rátaí saor ó riosca. Ina theannta sin, breathnóir is ea Seirbhísí an Choimisiúin ar Bhord Maoirseoirí ESMA agus ina chuid buanghrúpaí teicniúla, lena n‑áirítear an ceann a bhaineann le tagarmharcanna, ónar choimeád siad súil ghéar ar obair ESMA i gcomhthéacs na dtagarmharcanna criticiúla. Ar deireadh, bhí a lán teagmhálacha déthaobhacha ag foireann DG FISMA le raon leathan páirtithe leasmhara chun a chur chuige anailíse agus beartais a bheachtú a thuilleadh.

               3.2.Bailiú agus úsáid saineolais

                  Cuireann an togra le saineolas údaráis inniúla an Aontais a dhéanann maoirsiú sa lá atá inniu ann ar riarthóirí na dtagarmharcanna criticiúla, agus cuireann sé le saineolas na riarthóirí féin chomh maith. Ina theannta sin, déanann an Coimisiún faireachán géar ar fhorbairtí i ndlínsí eile ina bhfuil an t‑aistriú go hionaduithe IBOR á ullmhú ar an gcuma chéanna, go háirithe i ndáil leis an obair ullmhúcháin atá ar siúl i nGrúpa Stiúrtha Oifigiúil na hEarnála atá ag an mBord um Chobhsaíocht Airgeadais.

                  Bhunaigh roinnt dlínsí meithleacha san earnáil phríobháideach freisin chun tacú leis an aistriú. Cuireadh an Coimisiún ar an eolas faoi na roghanna malartacha éagsúla a ndearna na grúpaí sin machnamh orthu chomh maith agus tá dearcadh glactha aige ar oiriúnacht na roghanna malartacha sin i gcás an Aontais.

               3.3.Measúnú tionchair

               3.3.1.Scor ordúil tagarmhairc airgeadais

                  Rinne an Coimisiún measúnú tionchair maidir leis an gcaoi is fearr le freastal ar chonarthaí leagáide ina bhfuil tagairtí do thagarmharc ráta úis ar scor a úsáidtear go forleathan agus nach féidir é a athchaibidliú roimh dheireadh 2021 (conarthaí “leagáide crua”). Tar éis tuairim dhiúltach a fháil den chéad uair an 15 Bealtaine 2020, thug an Bord um Ghrinnscrúdú Rialála tuairim dhearfach i leith an mheasúnaithe tionchair an 4 Meitheamh 2020.

                  Bhí gach rogha a measadh sa mheasúnú tionchair dírithe ar ráta athsholáthair a chruthú ar eagla go ndéanfaí tagarmharc ráta úis a úsáidtear go forleathan a scor. D'eascródh an ráta athsholáthair as an tagarmharc ar scor a chomhshó go ráta athsholáthair laistigh de theorainn ama chun tacú le clabhsúr conarthaí leagáide, as an ráta athsholáthair sin le rialtóir atá inniúil maidir leis an tagarmharc ar scor a údarú, as ráta athsholáthair a fhoilsiú faoi dhíolúine reachtúil nó as ionadaí buan a shainordú le haghaidh tagarmharc ar scor.

                  Roghnaíodh cur chuige sa mheasúnú tionchair lena ndéanfaí BMR a leasú chun cumhachtaí rialála a thabhairt don údarás náisiúnta atá inniúil maidir le riarthóir tagarmhairc ráta úis ar scor a úsáidtear go forleathan, cumhachtaí lena gcuirfí clabhsúr ordúil i bhfeidhm ar an tagarmharc sin nuair nach mbeidh sé ábalta freagairt do bhunmhargadh ná d'fhíorchás eacnamaíoch a thuilleadh. Ar na cumhachtaí sin, bheadh an chumhacht ceangal a chur ar riarthóir an tagarmhairc sin ar scor an mhodheolaíocht atá ina bonn leis an tagarmharc a athrú chun a áirithiú go leanfaidh an tagarmharc de bheith láidir agus inbhuanaithe a dhóthain chun tacú le clabhsúr conarthaí leagáide ina dtagraítear don tagarmharc seo ag an am a chinneann an rialtóir inniúil gur cailleadh an inniúlacht bunmhargadh nó fíorchás eacnamaíoch a thomhas. Leis na “cumhachtaí comhshó” nua tagarmhairc, ligfí don rialtóir inniúil athrú sa mhodheolaíocht a iarraidh chomh fada agus a bheadh gá leis sin chun tomhaltóirí agus cobhsaíocht airgeadais a chosaint san Aontas.

                  Ó críochnaíodh an measúnú tionchair, áfach, tá amhras de bharr agóidí a rinne FCA, rialtóir LIBOR, le déanaí faoi éifeachtacht na gcumhachtaí comhshó maidir le freastal ar gach cás nach mór dó a bheith cumhdaithe ag ráta comhshó. Tá an méid seo a leanas le rá ag FCA, mar shampla: “… b'fhéidir nach bhféadfaí gníomhaíocht rialála a dhéanamh chun modheolaíocht LIBOR a athrú i ngach cás, mar shampla i gcás nach bhfuil na hionchuir a theastaíonn le haghaidh modheolaíocht mhalartach ar fáil san airgeadra ábhartha.”
                     2

                  B'fhéidir nach mbeadh spleáchas ar chumhachtaí comhshó chomh héifeachtúil de bharr roinnt saincheisteanna éifeachtachta, mar a leanas:

                  Sa chéad áit, b'fhéidir nach bhféadfaí úsáid a bhaint as cumhachtaí comhshó i ngach cás nó le haghaidh gach airgeadra de chuid LIBOR. Tugann FCA le fios, mar shampla, nach bhféadfaí úsáid a bhaint as cumhachtaí comhshó i gcás nach bhfuil “na hionchuir” a theastaíonn le haghaidh modheolaíocht mhalartach ar fáil san airgeadra ábhartha
                     3
                  .

                  Sa dara háit, b'fhéidir nach mbeadh comhshó indéanta i gcónaí ar chúiseanna dlíthiúla nó praiticiúla. Cé go dtagraíonn FCA do chásanna ina bhféadfadh sé tarlú nach mbeadh rochtain ag an riarthóir ar shonraí ionchuir láidre san airgeadra ábhartha, d'fhéadfadh saincheisteanna rochtana a bheith ann lena n‑áireofaí cásanna ina mbeadh sé dealraitheach go raibh foinsiú agus ceadúnú na n‑ionchur sin róchasta nó róchostasach le go mbeadh údar maith leis an iarracht a bheadh ag teastáil chun ráta athsholáthair a tháirgeadh
                     4
                  . Sa chás sin, chuirfí clabhsúr le foilsiú an tagarmhairc ar scor gan aon ráta athsholáthair.

                  Sa tríú háit, fiú dá mbeadh sé indéanta, d'fhéadfadh torthaí ilchineálacha a bheith ar chumhachtaí comhshó. De réir FCA, tá margaí áirithe, lena n‑áirítear margaí díorthach, margaí bannaí agus codanna móra de mhargaí airgid, ar fearr leo aistriú ná rátaí úis thar oíche arna n‑iolrú i riaráistí ag deireadh tréimhse úis ábhartha. I gcodarsnacht leis sin, i gconarthaí crua tomhaltóra leagáide nó conarthaí crua iasachta onnmhairiúcháin ina n‑úsáidtear tagarmharcanna LIBOR le téarma trí mhí, téarma sé mhí nó téarma dhá mhí dhéag, úsáidtear beart réamhbhreathnaitheach maidir le hionchais le rátaí úis. Dá bhrí sin, ní fhéadfadh torthaí arbh iad an toradh is fearr le gach úsáideoir de chuid LIBOR atá ann faoi láthair a bheith ar athruithe sa mhodheolaíocht atá fréamhaithe i bhfeidhmiú cumhachtaí comhshó. Mar a mhaíonn FCA, bheadh socruithe athsholáthair arna gcomhaontú sa tionscal níos fearr mar sin, óir is dóichí go gcumhdófaí réimse níos leithne conarthaí leo.

                  Sa cheathrú háit, tá cumhachtaí comhshó ag brath ar an bhfíoras gurb iad an t‑eintiteas céanna riarthóir tagarmhairc ar scor agus riarthóir an tagarmhairc a eascraíonn as comhshó. Leis an gceanglas sin, chuirfí srian ar na meithleacha ráta saor ó riosca - a eiseoidh moltaí maidir leis an ráta athsholáthair arna chomhaontú sa tionscal - ráta athsholáthair a mholadh arna tháirgeadh ag an riarthóir céanna arb é riarthóir an tagarmhairc ar scor. I gcásanna trasteorann go háirithe, ina bhfeidhmíonn an mheitheal ráta saor ó riosca i ndlínse eile seachas i ndlínse riarthóir an tagarmhairc ar scor (e.g. LIBOR le haghaidh conarthaí in USD), ní gá go mbeadh sé amhlaidh. Ina theannta sin, chuirfeadh an ceanglas sin srianta neamhriachtanacha ar an ráta a d'fhéadfadh meitheal ráta saor ó riosca a mholadh ar an tagarmharc athsholáthair is oiriúnaí.

                  I bhfianaise an mhéid sin, modhnaíodh an cur chuige a roghnaíodh chun a áirithiú go mbeadh na cumhachtuithe dlíthiúla is gá ag an gCoimisiún chun a áirithiú go bhféadfaí ráta athsholáthair a ainmniú le haghaidh tagarmharc a mbeadh míshocracht nach beag i bhfeidhmiú na margaí airgeadais san Aontas ann mar thoradh ar a scor, agus go bhféadfaí é a ainmniú le solúbthacht leordhóthanach chun na himthosca féideartha uile a chumhdach.

                  Dá bhrí sin, cuireadh cumhachtaí le go bhféadfadh an Coimisiún Eorpach comharba reachtúil a ainmniú le haghaidh tagarmharc a mbeadh míshocracht nach beag i bhfeidhmiú na margaí airgeadais san Aontas ann mar thoradh ar a scor in ionad na gcumhachtaí comhshó. Agus na cumhachtaí ainmniúcháin á bhfeidhmiú aige, bheadh an Coimisiún Eorpach ábalta rátaí athsholáthair arna gcomhaontú sa tionscal a chur san áireamh, rátaí ar dócha go molfaidh na meithleacha ráta saor ó riosca a thug na bainc ceannais i roinnt réimsí airgeadra le chéile iad. Tá údar leis an athrú sa chur chuige chun a áirithiú go mbeifear ábalta ráta athsholáthair oiriúnach arna chomhaontú sa tionscal a úsáid i ngach conradh a dhéanfaidh eintiteas faoi mhaoirseacht an Aontais. Ba cheart an ráta athsholáthair sin a bheith ar fáil le haghaidh gach conradh leagáide, gan beann ar úsáid fhéideartha ná srianta ama a d'fhéadfadh a bheith bainteach le feidhmiú ráta comhshó arna shainordú ag rialtóir lasmuigh den Aontas.

               3.3.2.Roghanna chun cailliúint uirlisí bainistithe riosca arna mbunú san Aontas a sheachaint

                  Chun go bhféadfaí an deis a choinneáil ar bun atá ag earnáil airgeadais agus earnáil neamhairgeadais an Aontais riosca malairte eachtraí a fhálú, rinneadh ceithre rogha a anailísiú sa mheasúnú tionchair le haghaidh spot‑tagarmharcanna malairte airgeadraí nó ionstraimí fálaithe atá ag brath ar na tagarmharcanna sin chun na híocaíochtaí amach a ríomh, agus bhí gach ceann de na roghanna sin ina dhíolúine spriocdhírithe BMR.

                  Rogha amháin – cuireadh díolúine ghinearálta le haghaidh gach tagarmharc tríú tír, seachas iad siúd a ainmníodh iad a bheith ríthábhachtach le haghaidh cobhsaíocht airgeadais san Aontas, i leataobh go luath, óir braitheadh nach raibh sí comhsheasmhach go leor le cur chuige bunaidh BMR, faoina ndéanfaí foráil maidir le cumhdach cuimsitheach gach tagarmharc tríú tír óir bhí cur chuige ilghnéitheach ina sprioc beartais sonrach nuair a rinneadh BMR a chaibidliú.

                  As na trí rogha a bhí fágtha, tháinig an ceann a bhain le díolúine reachtúil a chruthú le haghaidh spotrátaí malairte eachtraí le haghaidh tríú tír chun cinn mar rogha thosaíochta. Braitheadh gurbh é sin an cur chuige ab fhearr chun ligean d'eintitis faoi mhaoirseacht an Aontais leanúint de thagairt do spotráta malairte eachtraí i dtríú tír maidir le hairgeadraí nach bhfuil inmhalartaithe i réamhchonarthaí arna mbunú san Aontas. San am céanna, d'áiritheofaí leis go gcoinneofaí comhsheasmhacht ar bun laistigh den Rialachán maidir le Tagarmharcanna agus nach mbeadh ceanglas ar rialtóirí réamhchonarthaí aonair a údarú. Tá díolúine le haghaidh ráta an bheartais phoiblí leabaithe i bhfealsúnacht BMR cheana, i bhfoirm díolúine le haghaidh rátaí beartais arna bhfoilsiú ag bainc ceannais. Ina theannta sin, má cheaptar an díolúine leis an méid solúbthachta is gá, bheadh sé oiriúnach freisin chun freastal ar rátaí eile beartais a tháirgtear, ar chúiseanna a bhaineann le spriocanna airgeadaíochta nó le spriocanna eile beartais, sna tríú tíortha ábhartha faoi threoraíocht agus rialú banc ceannais nó luchta eile ceaptha beartas. Thairis sin, bhí an rogha sin níos sláine i bhfad na haimsire ná mar a bhí an dá rogha eile. Leis an rogha sin thabharfaí aghaidh ar cheann de lochtanna deartha BMR freisin, is é sin an gá le comhlíontacht BMR le haghaidh spotrátaí malairte i dtríú tír atá chomh luaineach sin gur fhás margadh le haghaidh réamhchonarthaí, margadh atá bunaithe san Aontas agus a d'fhás go díreach chun fálú in aghaidh luaineacht an spotráta ábhartha.

               3.4.Cearta bunúsacha

                  Leis an togra urramaítear na cearta bunúsacha agus na prionsabail a aithnítear i gCairt um Chearta Bunúsacha an Aontais Eorpaigh, go háirithe an prionsabal lena mbunaítear ardleibhéal cosanta tomhaltóirí le haghaidh shaoránaigh an Aontais (Airteagal 38). Gan aistriú ordúil go rátaí athsholáthair IBOR, d'fhéadfadh tionchar diúltach a bheith ag scor IBOR ar chliaint mhiondíola, go háirithe i mBallstáit áirithe a bhfuil níos mó spleáchais acu ar chonarthaí morgáiste ina bhfuil tagairtí do rátaí comhlúthacha.

               4.IMPLEACHTAÍ BUISÉADACHA

                  Ní bheidh aon tionchar ag an tionscnamh ar bhuiséad an Aontais.

               5.EILIMINTÍ EILE

               5.1.Pleananna cur chun feidhme, agus socruithe faireacháin, meastóireachta agus tuairiscithe

                  Beartaíonn an Coimisiún clár faireacháin a bhunú chun fáil amach an raibh na torthaí lena rabhthas ag súil ar na leasuithe a beartaíodh.

               5.1.1.Faireachán maidir le haistriú ordúil IBOR

               Maidir le húdaráis inniúla eintiteas atá faoi mhaoirseacht agus a úsáideann an tagarmharc athsholáthartha, de bharr an togra reachtaigh seo cuirtear ceanglas orthu faireachán a dhéanamh ar an athsholáthar le fáil amach an mbaineann dírathú íoslaghdaithe conartha nó aon éifeachtaí díobhálacha eile ar fhás eacnamaíoch agus infheistíochtaí san Aontas leis. Tabharfaidh siad tuarascáil chuige sin don Choimisiún agus do ESMA go bliantúil.

               5.1.2.Faireachán maidir leis an spotráta malairte eachtraí

               Maidir le húdaráis inniúla eintiteas atá faoi mhaoirseacht agus a úsáideann tagarmharcanna malairte eachtraí i dtríú tíortha atá ainmnithe ag an gCoimisiún mar thagarmharcanna a eisiadh ó raon feidhme BMR, de bharr an togra reachtaigh seo cuirtear ceanglas orthu tuarascáil a thabhairt don Choimisiún agus do ESMA maidir le líon na gconarthaí díorthacha ina n‑úsáidtear an tagarmharc malairte eachtraí sin gach dara bliain ar a laghad chun fálú in aghaidh luaineacht airgeadra i dtríú tír.

               5.2.Míniúchán mionsonraithe ar fhorálacha sonracha an togra

               5.2.1.Scor ordúil tagarmhairc airgeadais

                  Ceapadh na leasuithe ar BMR atá beartaithe chun éiginnteacht dhlíthiúil agus rioscaí a d'fhéadfadh a bheith ann le haghaidh cobhsaíocht airgeadais a laghdú. Leis an gcur chuige tugtar isteach cumhachtaí chun ráta athsholáthair reachtúil a ainmniú a rachaidh in ionad gach tagairt do thagarmharc a mbeadh míshocracht nach beag i bhfeidhmiú na margaí airgeadais san Aontas ann mar thoradh ar a scor. Cuireadh ráta athsholáthair reachtúil in ionad gach tagairt do “thagarmharc ar scor” chun dlíthíocht chostasach a sheachaint, nó ar laghad chun í a íoslaghdú, trí dheimhneacht dhlíthiúil a sholáthar le haghaidh gach conradh lena bhfuil baint ag eintiteas faoi mhaoirseacht an Aontais. Leis na cumhachtaí athsholáthair reachtúla atá beathaithe, dhéanfaí na nithe seo a leanas go háirithe: (1) chinnteofaí go gcomhlíonfadh aon pháirtí i gconradh lena bhfuil baint ag eintiteas faoi mhaoirseacht a chuid oibleagáidí conarthacha nó go ndearbhódh sé sárú conartha mar thoradh ar thagarmharc a scor a mbainfeadh míshocracht nach beag i bhfeidhmiú margaí airgeadais san Aontas lena scor; (2) d'áiritheofaí go bhfeadfadh ráta athsholáthair le haghaidh an tagarmhairc sin, faoi mar a mhol meitheal ráta saor ó riosca faoi choimirce banc ceannais sa réimse airgeadra ábhartha, feidhmiú mar ionadaí le haghaidh an tagarmhairc sin agus (3) chruthófaí tearmann ó dhlíthíocht le haghaidh eintitis faoi mhaoirseacht a úsáideann (tagairt) an ráta athsholáthair reachtúil.

                  Bhainfí amach na spriocanna sin le leasuithe BMR atá beartaithe tríd an gcumhacht a thabhairt don Choimisiún Eorpach ráta athsholáthair reachtúil a ainmniú a chuirfí in ionad an tagairt do thagarmharc ar scor sna cásanna seo a leanas: (1) mura bhfuil aon fhorálacha cúltaca sa chonradh lena gcumhdaítear an scor buan; (2) dá mbeadh míshocracht nach beag i bhfeidhmiú margaí airgeadais san Aontas mar thoradh ar scor an tagarmhairc sin. Maidir le conarthaí nach bhfuil baint acu le heintiteas faoi mhaoirseacht laistigh de raon feidhme BMR, ní bheadh feidhm ag an athsholáthar reachtúil. Chun na conarthaí sin a chumhdach freisin, moltar do na Ballstáit foráil a dhéanamh maidir le rátaí athsholáthair reachtúla. Chuirfí na rátaí athsholáthair reachtúla sin i bhfeidhm maidir le conarthaí idir dhá chuntrapháirt neamhairgeadais atá faoi rialú dhlíthe a ndlínse. Tá sé beartaithe ag an gCoimisiún Eorpach moladh a ghlacadh ag an bpointe iomchuí lena spreagfaí na Ballstáit chun an ráta athsholáthair a roghnaíodh le haghaidh eintitis faoi mhaoirseacht an Aontais a roghnú mar ráta athsholáthair reachtúil ina reachtanna náisiúnta féin.

                  Óir is é príomhsprioc na gcumhachtaí nua sin deimhneacht dhlíthiúil a áirithiú le haghaidh na gconarthaí atá ann faoi láthair agus ina dtagraítear don tagarmharc a mbainfeadh míshocracht nach beag i bhfeidhmiú margaí airgeadais san Aontas lena scor, dealraíonn sé go bhfuil sé comhleanúnach go mbeidh sé ina dhualgas ar údaráis inniúla an eintitis faoi mhaoirseacht a úsáideann an tagarmharc ábhartha faireachán a dhéanamh le feiceáil ar tháinig laghdú ar dhlíthíocht nó ar sáraíodh na conarthaí sin mar thoradh ar rátaí athsholáthair reachtúla le haghaidh conarthaí arna ndéanamh ag eintitis faoi mhaoirseacht agus a gcuid torthaí a thuairisciú don Choimisiún go bliantúil.

                  Tá trí phríomhcholún sna leasuithe atá beartaithe le haghaidh fhorálacha BMR lena rialaítear clabhsúr tagarmhairc a bhfuil ábharthacht shistéamach aige san Aontas.

                  Sa chéad áit, leis na leasuithe ar BMR atá beartaithe tabharfar cumhacht reachtúil isteach, lena n‑ainmneoidh an Coimisiún Eorpach ráta athsholáthair i gcás ina n‑éireofar as tagarmharc a fhoilsiú a mbainfeadh míshocracht nach beag i bhfeidhmiú margaí airgeadais san Aontas lena scor. Is féidir an chumhacht sin a fheidhmiú gan beann ar an áit inar údaraíodh agus inar foilsíodh an tagarmharc. Agus an ráta athsholáthair reachtúil á ainmniú aige, cuirfidh an Coimisiún Eorpach na moltaí ó na meithleacha ráta saor ó riosca san áireamh, meithleacha a fheidhmíonn faoi choimirce na mbanc ceannais atá freagrach as an airgeadra ina bhfuil rátaí an tagarmhairc ar scor sloinnte.

                  Sa dara háit, trí oibriú an dlí cuirfear an ráta athsholáthair reachtúil in ionad gach tagairt do “thagarmharc ar scor” i ngach conradh a dhéanfaidh eintiteas faoi mhaoirseacht an Aontais. Chun tairbhiú den ráta athsholáthair reachtúil, ní mór do chonarthaí ina dtagraítear don tagarmharc ar scor a bheith ar feitheamh nuair a thagann an t‑ainmniú i bhfeidhm, agus san am céanna ní cheadófar tagairt don ráta athsholáthair reachtúil i gconarthaí a thabharfar i gcrích tar éis don ghníomh cur chun feidhme lena n‑ainmnítear an ráta athsholáthair teacht i bhfeidhm.

                  Sa tríú háit, maidir le conarthaí nach bhfuil baint ag eintiteas faoi mhaoirseacht an Aontais leo, spreagtar Ballstáit le rátaí athsholáthair reachtúla náisiúnta a ghlacadh. Féadfaidh an Coimisiún Eorpach moladh a eisiúint ag an bpointe iomchuí go mbeadh na rátaí athsholáthair reachtúla náisiúnta mar an gcéanna leis an ráta athsholáthair reachtúil a ainmníodh le haghaidh conarthaí lena mbaineann eintitis faoi mhaoirseacht an Aontais.

                  Tugtar tuairisc san fhorbhreathnú seo a leanas ar na príomhghnéithe den ráta athsholáthair reachtúil atá beartaithe agus ar na héifeachtaí a bheidh aige ar fhorálacha conarthacha:

                        Úsáid éigeantach an ráta athsholáthair reachtúil

                        ·(1) Conarthaí leagáide nach bhfuil aon tagarmharcanna cúltaca conarthacha iontu;

                        (2) Conarthaí leagáide nach bhfuil iontu ach forálacha cúltaca chun foráil a dhéanamh maidir le tagarmharc a bhainfeadh míshocracht nach beag i bhfeidhmiú margaí airgeadais san Aontas lena scor a chur ar fionraí go sealadach;

                        ·(3) Conarthaí leagáide ina bhfuil cúltaca ina dtagraítear do na tagarmharcanna dá dtagraítear faoi (2) (e.g., an socrú a luadh go deireanach maidir leis na tagarmharcanna thuas).

                        Úsáid roghnach an ráta athsholáthair reachtúil (rogha a bheith páirteach)

                        ·Conarthaí leagáide lena soláthraítear rogha rátaí cúltaca do pháirtithe;

                        ·Conarthaí leagáide nach bhfuil baint acu le heintiteas faoi mhaoirseacht laistigh de raon feidhme BMR.

                        Roghanna diúltaithe arna gcomhaontú

                        Páirtithe atá tar éis a gcuid tagairtí do thagarmharc a athchaibidliú agus ráta athsholáthair eile a roghnú.

                        Teagmhais truiceartha

                        Bheadh an ráta athsholáthair reachtúil infheidhme nó ar fáil tar éis do na trí theagmhas truiceartha seo a leanas tarlú:

                        ·(1) ráiteas poiblí ó riarthóir tagarmhairc nó ar a shon ina bhfógraítear gur scoir an riarthóir go buan den tagarmharc a sholáthar nó go scoirfidh sé de amach anseo;

                        ·(2) ráiteas poiblí ón údarás rialála atá inniúil maidir le húdarú riarthóir an tagarmhairc ina bhfógraítear gur scoir riarthóir tagarmhairc go buan den tagarmharc a sholáthar nó go scoirfidh sé de amach anseo;

                        ·(3) ráiteas poiblí ón údarás rialála atá inniúil maidir le húdarú riarthóir an tagarmhairc ina bhfógraítear nach léiriú é an tagarmharc a thuilleadh ar bhunmhargadh ná fíorchás eacnamaíoch ar bhonn buan agus doleigheasta.

                        Raon feidhme an ráta athsholáthair reachtúil

                        Gach conradh ina dtagraítear do thagarmharc ar scor lena bhfuil baint ag eintiteas faoi mhaoirseacht an Aontais mar chuntrapháirt. Leanann roghanna diúltaithe arna gcomhaontú de bheith ar fáil, agus é sin le haghaidh eintitis faoi mhaoirseacht freisin.

                        Bearta tionlacain

                        Tá sé beartaithe ag an gCoimisiún Eorpach moltaí a eisiúint ina dtabharfar cuireadh do na Ballstáit an ráta athsholáthair reachtúil a chomhlánú le go n‑úsáidfeadh eintitis faoi mhaoirseacht iad a bhfuil reachtanna náisiúnta acu lena sainordaítear úsáid ráta athsholáthair reachtúil an Aontais lena n‑úsáidfí é i gconarthaí idir cuntrapháirteanna neamhairgeadais atá faoi rialú dhlíthe a ndlínse.

                  Bheadh an ráta athsholáthair reachtúil infheidhme tar éis aon cheann de thrí theagmhas truiceartha oibiachtúla, a dtugtar tuairisc orthu sa tábla thuas.

               5.2.2.Díolmhú tagarmharcanna malairte eachtraí sonracha

                  Is é is aidhm do na leasuithe atá beartaithe spot‑tagarmharcanna malairte eachtraí sonracha de chuid tríú tíortha a dhíolmhú ó raon feidhme an Rialacháin ina gcomhlíonann siad critéir áirithe. Leathnófaí an liosta díolúintí a leagtar amach in Airteagal 2 de BMR chun spot‑tagarmharcanna malairte eachtraí arna n‑ainmniú ag an gCoimisiún a chumhdach (mír 1(i) nua). Ghabhfadh foráil leis sin lena sonrófaí an chaoi a bhfeidhmeodh an Coimisiún a chumhacht agus na critéir maidir le spot‑tagarmharcanna malairte eachtraí cáilitheacha a dhíolmhú ó raon feidhme BMR (míreanna 3 agus 4 nua in airteagal 2). Chun go gcáileodh an spot‑tagarmharc malairte eachtraí le haghaidh díolúine, ní mór do na nithe seo a leanas a tharlú: (1) go ndéanfaí an spotráta malairte eachtraí in airgeadra tríú tír nach bhfuil inmhalartaithe go héasca a thomhas agus (2) go n‑úsáidfeadh eintitis faoi mhaoirseacht an Aontais é mar ráta athsholáthair ar bhonn rialta, córasach agus tráthrialta chun na híocaíochtaí amach faoi réamhchonradh airgeadra nó conradh babhtála a ríomh. Thairis sin, chun é a chur ar a chumas don Choimisiún gach eilimint riachtanach a bheith aige chun tagarmharcanna díolmhaithe a ainmniú, ní mór do ESMA agus BCE é a sholáthar, le faisnéis agus tuairimí ábhartha maidir le critéir shonracha um dhíolúine.

                  Ar deireadh, chun faireachán a dhéanamh ar oiriúnacht na díolúine a tugadh isteach le déanaí, tá ceanglas ar údaráis inniúla agus eintitis faoi mhaoirseacht tuairisciú don Choimisiún go tréimhsiúil maidir leis an úsáid a bhaineann gnólachtaí an Aontais as na tagarmharcanna díolmhaithe agus na hathruithe i gcláir chomhardaithe eintiteas faoi mhaoirseacht i dtéarmaí neamhchosainte ar luaineacht airgeadra i dtríú tíortha.

               2020/0154 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Rialachán (AE) 2016/1011 a mhéid a bhaineann le tagarmharcanna malairte eachtraí áirithe de chuid tríú tíortha a dhíolmhú agus tagarmharcanna athsholáthair a ainmniú le haghaidh tagarmharcanna áirithe ar scor

               (Téacs atá ábhartha maidir le LEE)

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  5
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an mhéid seo a leanas:

               (1)Chun fálú in aghaidh neamhchosaint ar luaineacht sa ráta malairte eachtraí in airgeadraí nach féidir a chomhshó go héasca ná nach bhfuil faoi réir rialú malairte, déanann cuideachtaí san Aontas réamhchonarthaí agus babhtálacha airgeadra neamh‑inseachadta. Cuireann na hionstraimí sin ar a gcumas dá n‑úsáideoirí cosaint i gcoinne luaineacht airgeadraí eachtracha nach féidir a chomhshó go héasca go bunairgeadra, cosúil le Dollar SAM nó Euro. Neamh‑infhaighteacht spotrátaí malairte in airgeadra eachtrach lena ndéanfaí na híocaíochtaí amach atá dlite faoi réamhchonarthaí agus babhtálacha airgeadra a ríomh, bheadh tionchar diúltach aici ar chuideachtaí san Aontas a onnmhairíonn go margaí éiritheacha nó a choinníonn sócmhainní sna margaí sin, le neamhchosaint dá réir ar luaineacht in airgeadraí margaí éiritheacha. Tar éis dhul in éag na hidirthréimhse a leagtar amach i míreanna 4a agus 4b d'Airteagal 51 de Rialachán (AE) 2016/1011 ó Pharlaimint na hEorpa agus ón gComhairle
                  6
               , ní bheidh sé indéanta a thuilleadh úsáid a bhaint as spotrátaí malairte eachtraí arna soláthar ag riarthóir i dtríú tír nach banc ceannais é.

               (2)Chun é a chur ar a gcumas do chuideachtaí san Aontas leanúint dá ngníomhaíochtaí gnó agus riosca malairte eachtraí á mhaolú acu, ba cheart na spotrátaí malairte dá dtagraítear i réamhchonarthaí agus babhtálacha neamh‑inseachadta chun íocaíochtaí amach conarthacha a ríomh a eisiamh ó raon feidhme Rialachán (AE) 2016/1011.

               (3)Chun spotrátaí malairte áirithe i dtríú tír a ainmniú mar spotrátaí atá eisiata ó raon feidhme Rialachán (AE) 2016/1011, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i leith dhíolmhú an spotráta malairte eachtraí maidir le hairgeadraí nach bhfuil inmhalartaithe nuair a úsáidtear an spotráta malairte sin chun na híocaíochtaí amach a thagann chun cinn faoi réamhchonarthaí agus babhtálacha airgeadra neamh‑inseachadta a ríomh. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n‑áirítear comhairliúchán ar leibhéal na saineolaithe, agus go ndéanfaí na comhairliúcháin sin i gcomhréir leis na prionsabail a leagtar síos sa Chomhaontú Idirinstitiúideach an 13 Aibreán 2016 maidir le Reachtóireacht Níos Fearr. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe.

               (4)D'fhógair Údarás um Iompar Airgeadais (FCA) na Ríochta Aontaithe go n‑éireoidh sé as tacú le ceann de na tagarmharcanna ráta úis is tábhachtaí a tháirgeadh, is é sin Ráta Tairgthe Idirbhainc Londan (LIBOR), faoi dheireadh 2021. Amhail ó dheireadh na hidirthréimhse tar éis don Ríocht Aontaithe tarraingt siar ón Aontas an 31 Nollaig 2021, ní bheidh LIBOR cáilithe mar thagarmharc criticiúil a thuilleadh. Mar sin féin, mar thoradh ar scor LIBOR d'fhéadfadh iarmhairtí diúltacha a bheith ann a n‑eascródh míshocracht nach beag astu i bhfeidhmiú margaí airgeadais san Aontas. Tá stoc conarthaí ina dtagraítear do LIBOR san Aontas, conarthaí i réimsí an fhiachais, na n‑iasachtaí, na dtaiscí téarma agus na ndíorthach a rachaidh in aibíocht tar éis an 31 Nollaig 2021 agus nach bhfuil forálacha cúltaca conarthacha láidre iontu lena gcumhdófaí scor LIBOR. Ní féidir a lán de na conarthaí sin a athchaibidliú chun cúltaca conarthach a ionchorprú roimh an 31 Nollaig 2021. Dá bhrí sin, d'fhéadfadh míshocracht nach beag i bhfeidhmiú margaí airgeadais san Aontas a bheith ann mar thoradh ar scor LIBOR.

               (5)Chun a bheith ábalta foráil a dhéanamh maidir le foirceannadh ordúil conarthaí ina dtagraítear do thagarmharc a úsáidtear go forleathan agus a d'fhéadfadh iarmhairtí diúltacha a chruthódh míshocracht nach beag i bhfeidhmiú margaí airgeadais san Aontas a bheith ann mar thoradh ar a scor agus i gcás nach féidir na conarthaí sin a athchaibidliú chun cúltaca conarthach a áireamh faoin am a scoirfear an tagarmharc sin, ba cheart creat a ghabhfadh le scor na dtagarmharcanna sin a leagan síos. Ba cheart sásra a chuimsiú sa tagarmharc sin a bheadh dírithe ar na conarthaí sin a athrú go tagarmharcanna athsholáthair oiriúnacha. Ba cheart a áirithiú le tagarmharcanna athsholáthair go seachnófar dírathú conartha a d'fhéadfadh iarmhairtí diúltacha a bheith air a n‑eascródh míshocracht nach beag astu i bhfeidhmiú margaí airgeadais san Aontas.

               (6)Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún chun tagarmharc athsholáthair a ainmniú a d'úsáidfí chun conarthaí a fhoirceannadh nach ndearnadh iad a athchaibidliú faoin uair a n‑éireofar as an tagarmharc ar scor a fhoilsiú. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle
                  7
               . Le haghaidh deimhneacht dhlíthiúil, tá ceanglas ar an gCoimisiún na cumhachtaí cur chun feidhme sin a fheidhmiú tar éis teagmhais truiceartha arna sainmhíniú go beacht lena léirítear go soiléir go dtiocfaidh deireadh buan le riaradh agus foilsiú an tagarmhairc atá le hathsholáthar, agus tar éis na teagmhais sin amháin.

               (7)I gcás inar gá, ba cheart don Choimisiún Eorpach moladh a ghlacadh ag an bpointe iomchuí lena spreagfaí na Ballstáit chun ráta athsholáthair a ainmniú, de bhua dlíthe náisiúnta, le haghaidh an tagarmhairc ar scor maidir le conarthaí a rinne eintitis nach eintitis faoi mhaoirseacht iad atá faoi réir Rialachán (AE) 2016/1011. Chun foráil maidir le hidircheangailteacht na gconarthaí, ba cheart an deis a bheith ag an gCoimisiún moladh a dhéanamh go mbeadh na rátaí athsholáthair náisiúnta mar an gcéanna leis an ráta athsholáthair a ainmníonn sé le haghaidh conarthaí a dhéanann eintitis faoi mhaoirseacht.

               (8)Níor cheart don Choimisiún a chumhachtaí cur chun feidhme a fheidhmiú ach i gcásanna ina measann sé go n‑eascródh iarmhairtí diúltacha as scor tagarmhairc a chruthódh míshocracht nach beag i bhfeidhmiú margaí airgeadais san Aontas. Níor cheart don Choimisiún ach oiread a chumhachtaí cur chun feidhme a fheidhmiú ach i gcás inar léir nach féidir ionadaíochas an tagarmhairc lena mbaineann a athbhunú ná nach bhfoilseofar an tagarmharc a thuilleadh ar bhonn fadtéarmach.

               (9)Níor cheart úsáid an tagarmhairc athsholáthair sin a cheadú ach le haghaidh conarthaí nach ndearnadh iad a athchaibidliú roimh dháta scoir an tagarmhairc lena mbaineann. Ba cheart, mar sin, úsáid an tagarmhairc athsholáthair arna ainmniú ag an gCoimisiún a bheith teoranta do chonarthaí a bhí déanta cheana ag eintitis faoi mhaoirseacht faoin uair a thiocfaidh an gníomh cur chun feidhme lena n‑ainmnítear an ráta athsholáthair i bhfeidhm. Thairis sin, de bhrí gurb é is aidhm don ghníomh cur chun feidhme sin leanúnachas conartha a áirithiú, níor cheart d'ainmniú an tagarmhairc athsholáthair difear a dhéanamh do chonarthaí ina soláthraítear foráil chúltaca chonarthach ábhartha cheana.

               (10)Agus a chumhachtaí cur chun feidhme maidir le tagarmharc athsholáthair a ainmniú á bhfeidhmiú aige, ba cheart don Choimisiún moltaí ó mheithleacha san earnáil phríobháideach a chur san áireamh, meithleacha a fheidhmíonn faoi choimirce an bhainc ceannais atá freagrach as an airgeadra ina bhfuil rátaí úis an tagarmhairc athsholáthair sloinnte, maidir leis na rátaí athsholáthair a úsáidfear in ionstraimí airgeadais atá ann faoi láthair agus i gconarthaí ina dtagraítear don tagarmharc ar scor. Ba cheart na moltaí sin a bheith bunaithe ar chomhairliúcháin phoiblí fhairsinge agus ar shaineolas, agus ba cheart go bhfreagródh siad do chomhaontú idir úsáideoirí tagarmhairc maidir leis an ráta athsholáthair is iomchuí le haghaidh tagarmharc ráta úis ar scor.

               (11)Ós rud é gurb é príomhchuspóir na gcumhachtaí cur chun feidhme sin deimhneacht dhlíthiúil a áirithiú le haghaidh eintitis faoi mhaoirseacht a bhfuil conarthaí déanta acu cheana ina dtagraítear do thagarmharc ar scor, ba cheart d'údaráis inniúla eintitis faoi mhaoirseacht a úsáideann an tagarmharc ar scor faireachán a dhéanamh ar theacht chun cinn an stoic leagáide idir cuntrapháirteanna do na conarthaí sin agus na torthaí a thuairisciú go bliantúil don Choimisiún agus don Údarás Eorpach um Urrúis agus Margaí (“ESMA”).

               (12)Ba cheart, dá bhrí sin, Rialachán (AE) 2016/1011 a leasú dá réir.

               (13)Óir ní bheidh LIBOR ina thagarmharc criticiúil de réir bhrí Rialachán (AE) 2016/1011 a thuilleadh ón 1 Eanáir 2021, is iomchuí go dtiocfaidh an Rialachán seo i bhfeidhm gan mhoill,

               TAR ÉIS AN RIALACHÁN SEO A GHLACADH:

               Airteagal 1

               Leasuithe ar Rialachán (AE) 2016/1011

               (1)Leasaítear Airteagal 2 mar a leanas:

               (a)i mír 2, cuirtear pointe (i) isteach mar a leanas:

               “(i)
                     tagarmharc malairte eachtraí a d'ainmnigh an Coimisiún i gcomhréir le mír 3.”;

               (b)cuirtear míreanna 3 agus 4 isteach mar a leanas:

               “3.
                     Is féidir leis an gCoimisiún tagarmharcanna malairte eachtraí a riarann riarthóirí atá lonnaithe lasmuigh den Aontas a ainmniú i gcás ina gcomhlíontar na critéir seo ar fad a leanas:

               (a)tagraíonn an tagarmharc malairte eachtraí do spotráta malairte in airgeadra tríú tír nach féidir a chomhshó go héasca;

               (b)úsáideann eintitis atá faoi mhaoirseacht an tagarmharc malairte eachtraí ar bhonn rialta, córasach agus tráthrialta i gconarthaí díorthacha chun fálú in aghaidh luaineacht airgeadra i dtríú tír;

               (c)úsáidtear an tagarmharc malairte eachtraí mar ráta athsholáthair chun íocaíocht amach an chonartha dhíorthaigh dá dtagraítear i bpointe (b) a ríomh in airgeadra seachas an t‑airgeadra le hinmhalartacht theoranta dá dtagraítear i bpointe (a).

               4.Glacfaidh an Coimisiún gníomhartha tarmligthe i gcomhréir le hAirteagal 49 chun liosta tagarmharcanna malairte eachtraí lena gcomhlíontar na critéir dá dtagraítear i mír 3 a chruthú agus a thabhairt cothrom le dáta de réir mar is iomchuí. Maidir le húdaráis inniúla eintiteas atá faoi mhaoirseacht agus a úsáideann tagarmharcanna malairte eachtraí i dtríú tíortha atá ainmnithe ag an gCoimisiún i gcomhréir le mír 3, tabharfaidh siad tuarascáil don Choimisiún agus do ESMA maidir le líon na gconarthaí díorthacha ina n‑úsáidtear an tagarmharc malairte eachtraí sin gach dara bliain ar a laghad chun fálú in aghaidh luaineacht airgeadra i dtríú tír.”;

               (2)cuirtear Airteagal 23a isteach mar a leanas:

               “Airteagal 23a
               Athsholáthar éigeantach tagarmhairc

               (1)Féadfaidh an Coimisiún tagarmharc athsholáthair a ainmniú le haghaidh tagarmharc nach leanfar dá fhoilsiú i gcás ina bhféadfadh míshocracht nach beag i bhfeidhmiú margaí airgeadais san Aontas a bheith ann mar thoradh ar scor an fhoilseacháin sin agus ar choinníoll go bhfuil aon cheann de na himeachtaí seo a leanas tar éis tarlú:

               (a)d’eisigh údarás inniúil riarthóir an tagarmhairc sin ráiteas poiblí, nó d'fhoilsigh sé faisnéis, inar fógraíodh nach féidir inniúlacht an tagarmhairc sin maidir le bunmhargadh nó fíorchás eacnamaíoch a thomhas a athbhunú trí aon cheann de na cumhachtaí feabhais dá dtagraítear in Airteagal 23 a fheidhmiú;

               (b)d'eisigh riarthóir tagarmhairc ráiteas poiblí, nó d'fhoilsigh sé faisnéis, nó eisíodh an ráiteas poiblí sin nó foilsíodh an fhaisnéis sin ar son an riarthóra sin, inar fógraíodh gur éirigh an riarthóir sin as an tagarmharc a sholáthar nó go n‑éireoidh sé as é a sholáthar go buan nó go ceann tréimhse éiginnte, ar choinníoll nach mbeidh aon chomharba riarthóra ann nuair a eiseofar an ráiteas nó nuair a fhoilseofar an fhaisnéis a leanfaidh den tagarmharc a sholáthar;

               (c)d'eisigh údarás inniúil riarthóir tagarmhairc nó aon eintiteas le húdarás dócmhainneachta nó réitigh ar riarthóir an tagarmhairc sin ráiteas poiblí nó d'fhoilsigh sé faisnéis inar fógraíodh gur éirigh riarthóir an tagarmhairc sin as an tagarmharc sin a sholáthar nó go n‑éireoidh sé as é a sholáthar go buan nó go ceann tréimhse éiginnte, ar choinníoll nach mbeidh aon chomharba riarthóra ann nuair a eiseofar an ráiteas nó nuair a fhoilseofar an fhaisnéis a leanfaidh den tagarmharc sin a sholáthar.

               (2)Trí oibriú an dlí, cuirfear an tagarmharc athsholáthair in ionad gach tagairt don tagarmharc nach bhfoilsítear a thuilleadh in ionstraimí airgeadais, i gconarthaí airgeadais ná i dtomhais ar fheidhmíocht an chiste infheistíochta i gcás ina gcomhlíontar na coinníollacha seo a leanas:

               (a)tagraítear sna hionstraimí airgeadais, sna conarthaí agus sna tomhais sin don tagarmharc nach bhfoilsítear a thuilleadh ar an dáta a thagann an gníomh cur chun feidhme lena n‑ainmnítear an tagarmharc athsholáthair i bhfeidhm;

               (b)níl aon fhorálacha cúltaca oiriúnacha sna hionstraimí airgeadais, sna conarthaí ná sna tomhais sin.

               (3)Glacfaidh an Coimisiún gníomhartha cur chun feidhme chun tagarmharc athsholáthair a ainmniú i gcomhréir leis an nós imeachta scrúdúcháin dá dtagraítear in Airteagal 50(2) i gcás ina gcomhlíontar ceann de na coinníollacha a leagtar amach i mír 1. Agus an gníomh cur chun feidhme dá dtagraítear i mír 1 á ghlacadh, cuirfidh an Coimisiún moladh, más ann dó, ó mheitheal ráta tagartha malartaigh a fheidhmíonn faoi choimirce an bhainc ceannais atá freagrach as an airgeadra ina bhfuil rátaí úis an tagarmhairc athsholáthair ainmnithe san áireamh.

               (4)Déanfaidh údaráis inniúla eintiteas faoi mhaoirseacht a úsáideann an tagarmharc arna ainmniú ag an gCoimisiún faireachán le fáil amach an mbaineann dírathú íoslaghdaithe conartha nó aon éifeachtaí díobhálacha eile ar fhás eacnamaíoch agus infheistíochtaí san Aontas leis na gníomhartha cur chun feidhme a glacadh i gcomhréir le mír 1. Tabharfaidh siad tuarascáil chuige sin don Choimisiún agus do ESMA go bliantúil.”

               Airteagal 2

               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Eintiteas faoi mhaoirseacht de bhun an tsainmhínithe in Airteagal 3(1)(17)(b) den BMR. Tabhair do d'aire freisin gurb é an banc is déileálaí amháin a thairiscíonn an ionstraim díorthach a meastar gurb é atá ag úsáid an tagarmharc, seachas an cliant deiridh atá ag féachaint lena neamhchosaint malairte eachtraí a fhálú.

                     (2)

                  https://www.fca.org.uk/news/statements/fca-statement-planned-amendments-benchmarks-regulation

                     (3)

                  https://www.fca.org.uk/markets/transition-libor/benchmarks-regulation-proposed-new-powers

                     (4)

                        Agus ráta comhshó á sholáthar, d'áireofaí foinsiú sonraí ionchuir nua, forbairt modheolaíochta ríomha nua, agus bunú nósanna imeachta faireachais agus uirlisí foilsithe. Teastaíonn forbairt theicneolaíoch agus forbairt nós imeachta mar gheall ar na hathruithe sin ar fad, agus b'fhéidir go mbeadh gá le socruithe nua maidir le sonraí a sholáthar a fhoinsiú agus a chomhaontú le soláthraithe tríú páirtí seachas riarthóir an ráta comhshó.

                     (5)

                        IO C , , lch. .

                     (6)

                        Rialachán (AE) 2016/1011 ó Pharlaimint na hEorpa agus ón gComhairle an 8 Meitheamh 2016 maidir le hinnéacsanna a úsáidtear mar thagarmharcanna in ionstraimí airgeadais agus i gconarthaí airgeadais nó chun feidhmíocht cistí infheistíochta a thomhas agus lena leasaítear Treoir 2008/48/CE agus Treoir 2014/17/AE agus Rialachán (AE) Uimh. 596/2014 (IO L 171, 29.6.2016, lch. 1).

                     (7)

                        Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún (IO L 55, 28.2.2011, lch. 13).


               AN COIMISIÚN EORPACH
            An Bhruiséil,27.7.2020
            COM(2020) 623 final
            2020/0161(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Treoir (AE) 2016/798, maidir le feidhmiú na rialacha sábháilteachta agus idir-inoibritheachta iarnróid laistigh de Nasc Seasta Mhuir nIocht

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  An Conradh idir an Fhrainc agus Ríocht Aontaithe na Breataine Móire agus Thuaisceart Éireann maidir le tógáil agus oibriú Nasc Seasta Mhuir nIocht a dhéanann lamháltóirí príobháideacha a síníodh in Canterbury an 12 Feabhra 1986 (dá ngairtear “Conradh Canterbury” anseo feasta), leis an gConradh sin bunaíodh Coimisiún Idir-Rialtasach chun maoirseacht a dhéanamh ar gach ceist a bhaineann le tógáil agus oibriú Nasc Seasta Mhuir nIocht.

                  Go deireadh na hidirthréimhse a cuireadh i bhfeidhm leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach
                     1
                  , is é an Coimisiún Idir-Rialtasach an t‑údarás náisiúnta sábháilteachta de réir bhrí Airteagal 3(7) de Threoir (AE) 2016/798 ó Pharlaimint na hEorpa agus ón gComhairle,
                     2
                   atá inniúil ar an Nasc Seasta Mhuir nIocht.

                  I gcomhréir le hAirteagal 3(7) de Threoir (AE) 2016/798, is féidir le húdarás náisiúnta sábháilteachta a bheith ina chomhlacht ar a gcuireann roinnt Ballstát cúram na gcúraimí a bhaineann le sábháilteacht iarnróid. Mar sin féin, tar éis dheireadh na hidirthréimhse thuasluaite, beidh an Coimisiún Idir-Rialtasach ina chomhlacht arna bhunú ag Ballstát agus tríú tír. De réir Threoir (AE) 2016/798, ní fhoráiltear go bhféadfaidh údarás náisiúnta sábháilteachta a bheith ina chomhlacht ar a gcuireann Ballstát agus tríú tír cúraimí. Dá bhrí sin, mura bhforáiltear a mhalairt, tar éis dheireadh na hidirthréimhse, ní bheidh feidhm ag dlí an Aontais i dtaca leis an gcuid sin de Nasc Seasta Mhuir nIocht atá faoi dhlínse na Ríochta Aontaithe.

                  Chun oibriú sábháilte éifeachtúil Nasc Seasta Mhuir nIocht a áirithiú, is gá údarás sábháilteachta amháin a bheith freagrach as an mbonneagar sin ina iomláine, agus ba cheart an cúram sin a bheith ag an gCoimisiún Idir-Rialtasach fós. Chun é sin a bhaint amach ní mór leasú a dhéanamh ar Threoir (AE) 2016/798.

                  I dtionscnamh comhthreomhar gaolmhar, molann an Coimisiún freisin cinneadh ó Pharlaimint na hEorpa agus ón gComhairle a ghlacadh lena dtabharfar de chumhacht don Fhrainc comhaontú idirnáisiúnta a chaibidliú agus a thabhairt i gcrích faoi choinníollacha áirithe lena gcoinneofaí an Coimisiún Idir-Rialtasach mar an t‑aon údarás náisiúnta sábháilteachta ar Nasc Seasta Mhuir nIocht
                     3
                  . Leis an gcomhaontú sin d'áiritheofaí go gcomhlíonfadh an Coimisiún Idir-Rialtasach na forálacha is infheidhme de dhlí an Aontais i leith Údaráis Náisiúnta Sábháilteachta, agus go háirithe Treoir (AE) 2016/798, agus Treoir (AE) 2016/797
                     4
                   agus Rialachán (AE) 2016/796
                     5
                   maidir le Nasc Seasta Mhuir nIocht. Bheadh foráil sa chonradh sin, i gcásanna éigeandála, go nglacfadh údarás náisiúnta sábháilteachta na Fraince inniúlacht go sealadach as an gcuid sin den Nasc Seasta Mhuir nIocht atá faoi dhlínse na Fraince. Bheadh foráil ann freisin nach mór don bhinse eadrána, arna chur ar bun le conradh Canterbury, aon díospóid a tharraingeoidh ceist anuas maidir leis an léirmhíniú ar dhlí an Aontais an cheist sin a tharchur chuig Cúirt Bhreithiúnais an Aontais Eorpaigh. Faoi dheireadh, faoin gcinneadh maidir le cumhacht atá beartaithe, thabharfadh an Coimisiún údarás don Fhrainc an comhaontú a thabhairt i gcrích tar éis a sheiceáil an gcomhlíonann sé na coinníollacha a leagtar síos sa chinneadh maidir le cumhacht.

                  Agus an Togra seo ón gCoimisiún maidir le cinneadh cumhachtúcháin a bheidh dírithe ar an bhFrainc á chur san áireamh, tá sé d'aidhm ag an Togra seo leasú a dhéanamh ar Airteagal 3(7) de Threoir (AE) 2016/798, lena sainítear an coincheap faoi “údarás sábháilteachta náisiúnta”, chun críocha na sábháilteachta iarnróid faoin gCinneadh sin agus chun críocha na hidir-inoibritheachta iarnróid faoi Chinneadh (AE) 2016/797. An cuspóir atá ann go bhféadfaí a mheas gur údarás náisiúnta sábháilteachta faoi dhlí an Aontais é comhlacht ar a gcuireann Ballstát agus tríú tír cúram na gcúraimí a bhaineann le sábháilteacht iarnróid agus idir-inoibritheacht ar bhonn comhaontú idirnáisiúnta arna thabhairt i gcrích nó arna údarú ag an Aontas.

                  Chomh maith leis sin, déantar foráil leis an Togra reatha gur cheart don Bhallstát lena mbaineann, i gcás inar gá ar chúiseanna sábháilteachta iarnróid, úsáid a bhaint gan mhoill as an gceart a thugtar leis an gcomhaontú seo leis an tríú tír lena mbaineann, sa chaoi go mbeidh an t‑údarás náisiúnta sábháilteachta i dteideal inniúlacht eisiach a ghlacadh i dtaobh an chuid den bhonneagar iarnróid atá suite sa Bhallstát sin. Bheadh foráil ann sa togra freisin go mbeadh an dlínse ag Cúirt Bhreithiúnais an Aontais Eorpaigh rialú a thabhairt arna iarraidh sin ag binse eadrána arna chur ar bun le conradh idirnáisiúnta amhail an ceann ar cheart an chumhacht a bheith ag an bhFrainc é a chaibidliú agus a thabhairt i gcrích leis an Ríocht Aontaithe.

               •Comhsheasmhacht le forálacha beartais atá sa réimse beartais cheana

                  Is leasú é an togra seo a bhfuil raon feidhme an‑teoranta aige faoi Threoir (AE) 2016/798 lena dtabharfar aghaidh ar roinnt de na hiarmhairtí a bheidh ann toisc nach mbeidh feidhm ag an Treoir sin sa Ríocht Aontaithe a thuilleadh. Tá na téarmaí atá beartaithe teoranta go docht don mhéid is gá chuige sin, chun oibriú sábháilte éifeachtúil a áirithiú i dtaca le hoibríochtaí trasteorann, agus forálacha atá ann cheana a chomhlánú. Ar an gcaoi sin tá an togra seo i gcomhréir go hiomlán leis an reachtaíocht atá ann cheana.

               •Comhsheasmhacht le beartais eile de chuid an Aontais

                  Baineann an togra seo le sábháilteacht agus idir-inoibritheacht iarnróid, lena leasaítear Treoir (AE) 2016/798 chun déileáil go sonrach le staid Nasc Seasta Mhuir nIocht tar éis don Ríocht Aontaithe tarraingt siar as an Aontas.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Is é is bunús dlí don togra seo Airteagal 91(1) den Chonradh ar Fheidhmiú an Aontais Eorpaigh (CFAE).

               •Coimhdeacht (maidir le hinniúlacht neamheisiach)

                  Ós rud é go bhféachtar leis an togra seo leasú a dhéanamh ar Threoir (AE) 2016/798, leasú atá riachtanach chun na gcríoch a thuairiscítear thuas, ní féidir an cuspóir atá aige a bhaint amach ach le gníomh ar leibhéal an Aontais.

               •Comhréireacht

                  Meastar go bhfuil an Rialachán atá beartaithe comhréireach mar gur féidir oibriú sábháilte agus éifeachtúil Nasc Seasta Mhuir nIocht a áirithiú agus suaitheadh a sheachaint trí fhoráil a dhéanamh maidir le hathrú dlí atá teoranta agus riachtanach. Ní théann sé thar a bhfuil riachtanach chun an cuspóir sin a ghnóthú.

               •An rogha ionstraime

                  Sa togra seo tá sraith bheag forálacha chun dul i ngleic le staid an‑sonrach agus ní gá aon cheann acu a thrasuí sa reachtaíocht náisiúnta. I bhfianaise an mhéid sin, is cosúil gur Rialachán ó Pharlaimint na hEorpa agus ón gComhairle an cineál gnímh dlí a bheadh fónta.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Neamhbhainteach, toisc gur leasú é an togra ar reachtaíocht atá an cheana agus tá raon feidhme an‑teoranta aige.

               •Comhairliúcháin leis na páirtithe leasmhara

                  Níl comhairliúchán poiblí ar an togra ag teastáil de bharr raon feidhme an‑teoranta an leasaithe ar Threoir (AE) 2016/798.

               •Bailiú agus úsáid saineolais

                  Rinneadh anailís dhlíthiúil agus theicniúil intí ar an togra seo chun a áirithiú go sroichfear cuspóirí an togra leis na bearta a bheartaítear ann, ach tá sé srianta san am céanna don mhéid a bhfuil fíorghá leis.

               •Measúnú tionchair

                  Ní gá measúnú tionchair a dhéanamh, ós rud é nach bhfuil aon rogha bheartais ar fáil atá éagsúil ó thaobh ábhair de.

               •Oiriúnacht rialála agus simpliú

                  Neamhbhainteach

               •Cearta bunúsacha

                  Níl aon tionchar ag an togra seo ar chur i bhfeidhm ná ar chosaint na gceart bunúsach.

               4.IMPLEACHTAÍ BUISÉADACHA

                  Neamhbhainteach

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Neamhbhainteach.

               •Doiciméid mhíniúcháin (le haghaidh treoracha)

                  Neamhbhainteach

               •Míniúchán mionsonraithe ar fhorálacha sonracha an togra

                  Tá dhá eilimint sa Togra:

               (1)Trí fhleasc nua a chur isteach in Airteagal 3(7) de Threoir (AE) 2016/798, d'fhéadfaí a mheas gur údarás náisiúnta sábháilteachta faoi dhlí an Aontais é comhlacht ar a gcuireann Ballstát agus tríú tír cúram na gcúraimí a bhaineann le sábháilteacht iarnróid ar bhonn comhaontú idirnáisiúnta arna thabhairt i gcrích nó arna údarú ag an Aontas.

               (2)Faoi mhír 4 nua a chuirtear isteach in Airteagal 16 de Threoir (AE) 2016/798, bhunófaí rialacha sonracha maidir le rialacha sábháilteachta agus idir-inoibritheachta iarnróid an Aontais a chur i bhfeidhm nuair a bhunóidh Ballstát agus tríú tír an t‑údarás sábháilteachta le haghaidh aon phíosa amháin de struchtúr innealtóireachta de bhun comhaontú idirnáisiúnta arna thabhairt i gcrích nó arna údarú ag an Aontas. Go háirithe, foráiltear san fhoráil sin maidir le dualgas an Bhallstáit lena mbaineann na bearta uile is gá a dhéanamh chun a áirithiú go gcomhlíonfar dlí an Aontais i gcónaí. Tá foráil ann freisin go bhfuil Cúirt Bhreithiúnais an Aontais Eorpaigh inniúil chun réamhrialuithe a thabhairt maidir le saincheisteanna a bhaineann le léirmhíniú ar dhlí an Aontais nuair a tharraingítear anuas iad i ndíospóidí idir an Ballstát agus an tríú tír lena mbaineann i réimsí na sábháilteachta iarnróid agus na hidir-inoibritheachta iarnróid.

               2020/0161 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Treoir (AE) 2016/798, maidir le feidhmiú na rialacha sábháilteachta agus idir-inoibritheachta iarnróid laistigh de Nasc Seasta Mhuir nIocht

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 91 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  6
               ,

               Ag féachaint don tuairim ó Choiste na Réigiún
                  7
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an mhéid seo a leanas:

               (1)
                     Le hAirteagal 16 de Threoir (AE) 2016/798 ó Pharlaimint na hEorpa agus ón gComhairle
                  8
                ceanglaítear ar na Ballstáit údaráis náisiúnta sábháilteachta a bhunú a gcuirfear cúram na gcúraimí a shonraítear maidir le sábháilteacht iarnróid. I gcomhréir le hAirteagal 3(7) de Threoir (AE) 2016/798, is féidir le húdarás náisiúnta sábháilteachta a bheith ina údarás arna bhunú go haontaobhach ag an mBallstát lena mbaineann nó, de rogha air sin, ina chomhlacht a gcuireann roinnt Ballstát de chúram na cúraimí sin a dhéanamh chun córas sábháilteachta aontaithe a áirithiú.

               (2)
                     An Conradh idir an Fhrainc agus Ríocht Aontaithe na Breataine Móire agus Thuaisceart Éireann maidir le tógáil agus oibriú Nasc Seasta Mhuir nIocht a dhéanann lamháltóirí príobháideacha a síníodh in Canterbury an 12 Feabhra 1986 (“Conradh Canterbury”), leis an gConradh sin bunaíodh Coimisiún Idir-Rialtasach chun maoirseacht a dhéanamh ar gach ceist a bhaineann le tógáil agus oibriú Nasc Seasta Mhuir nIocht.

               (3)
                     Go dtí deireadh na hidirthréimhse dá bhforáiltear sa Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach
                  9
                (“an idirthréimhse”), is é an Coimisiún Idir-Rialtasach an t‑údarás náisiúnta sábháilteachta atá freagrach as Nasc Seasta Mhuir nIocht de réir bhrí Airteagal 3(7) de Threoir (AE) 2016/798.

               (4)
                     Tar éis dheireadh na hidirthréimhse, beidh an Coimisiún Idir-Rialtasach ina chomhlacht arna bhunú ag Ballstát agus tríú tír. Mura bhforálfar a mhalairt, ní bheadh sé ina údarás náisiúnta sábháilteachta a thuilleadh faoi dhlí an Aontais agus ní bheadh feidhm ag dlí an Aontais a thuilleadh i gcás na coda sin de Nasc Seasta Mhuir nIocht atá faoi dhlínse na Ríochta Aontaithe.

               (5)
                     Chun oibriú sábháilte agus éifeachtúil Nasc Seasta Mhuir nIocht a áirithiú, bheadh sé ina bhuntáiste dá gcoinneofaí an Coimisiún Idir-Rialtasach mar an t‑aon údarás sábháilteachta amháin atá freagrach as an mbonneagar ina iomláine.

               (6)
                     Chun na críche sin, le Cinneadh XXX/XX údaraítear don Fhrainc, faoi choinníollacha áirithe, comhaontú a chaibidliú, a shíniú agus a thabhairt i gcrích sa chaoi is go gcoinneofar an Coimisiún Idir-Rialtasach arna bhunú ag Conradh Canterbury mar an t‑údarás sábháilteachta inniúil maidir le cur chun feidhme dhlí an Aontais laistigh de Nasc Seasta Mhuir nIocht.

               (7)
                     Ní mór Treoir (AE) 2016/798 a oiriúnú chun an staid áirithe sin a chur san áireamh.

               (8)
                     Chuige sin, ba cheart rialacha sonracha a bhunú maidir le húdaráis inniúla, agus maidir le dualgais an Bhallstáit lena mbaineann na bearta uile is gá a dhéanamh chun a áirithiú go gcuirfidh an t‑údarás inniúil comhchoiteann dlí an Aontais i bhfeidhm i gcónaí nó, ina éagmais sin, go gcuirfidh údarás inniúil an Bhallstáit sin dlí an Aontais i bhfeidhm. D'fhéadfadh réiteach díospóidí idir an Ballstát lena mbaineann agus an tríú tír i réimsí na sábháilteachta iarnróid saincheisteanna a tharraingt anuas maidir leis an léirmhíniú ar dhlí an Aontais. Dá bhrí sin, ba cheart Cúirt Bhreithiúnais an Aontais Eorpaigh a dhéanamh inniúil réamhrialuithe a thabhairt maidir leis na saincheisteanna sin,

               (9) Ba cheart an Rialachán seo a ghlacadh mar ábhar práinne chun a áirithiú go mbeidh na forálacha is gá i bhfeidhm ag deireadh na hidirthréimhse. Is iomchuí, dá bhrí sin, foráil a dhéanamh maidir le heisceacht ón tréimhse ocht seachtaine dá dtagraítear in Airteagal 4 de Phrótacal Uimh. 1 maidir le ról na bparlaimintí náisiúnta san Aontas Eorpach, atá i gceangal leis an gConradh ar an Aontas Eorpach, leis an gConradh ar Fheidhmiú an Aontais Eorpaigh agus leis an gConradh lena mbunaítear an Comhphobal Eorpach do Fhuinneamh Adamhach.

               (10) Ba cheart an Rialachán seo a theacht i bhfeidhm mar ábhar práinne an lá tar éis lá a fhoilsithe in Iris Oifigiúil an Aontais Eorpaigh.

               TAR ÉIS AN RIALACHÁN SEO A GHLACADH:

               Airteagal 1

               Leasaítear Treoir (AE) 2016/798 mar a leanas:

               (a)
                     In Airteagal 3, cuirtear an méid seo a leanas in ionad phointe 7:

               " 7.
                     ciallaíonn ‘údarás náisiúnta sábháilteachta"

               –an comhlacht náisiúnta ar a gcuirtear cúram na gcúraimí a bhaineann le sábháilteacht iarnróid i gcomhréir leis an Treoir seo,

               –aon chomhlacht ar a gcuireann roinnt Ballstát cúram na gcúraimí sin chun córas sábháilteachta aontaithe a áirithiú,

               –aon chomhlacht ar a gcuireann Ballstát agus tríú tír cúram na gcúraimí sin chun córas sábháilteacht aontaithe a áirithiú, ar choinníoll go mbeidh an comhaontú curtha i gcrích ag an Aontas chuige sin leis an tríú tír lena mbaineann nó go mbeidh an comhaontú sin curtha i gcrích ag Ballstát i gcomhréir leis an údarú arna dheonú ag an Aontas chuige sin."

               (b) In Airteagal 16, cuirtear an mhír seo a leanas leis:

               “4. I gcás ina mbeidh aon phíosa amháin de struchtúr innealtóireachta suite i bpáirt i dtríú tír agus i bpáirt i mBallstát, féadfaidh an Ballstát, sa bhreis ar údarás náisiúnta sábháilteachta atá inniúil ina chríoch thairis sin, agus i gcomhréir le hAirteagal 3, pointe (7), an tríú fleasc, agus le comhaontú idirnáisiúnta arna thabhairt i gcrích ag an Aontas nó arna údarú aige, údarás sábháilteachta a ainmniú a bheidh inniúil go sonrach maidir leis an struchtúr innealtóireachta sin agus gach aon ghné eile de chuid an bhonneagair iarnróid atá nasctha leis (“an t‑údarás sábháilteachta sonrach”). I gcomhréir leis an gcomhaontú sin, féadfaidh an t‑údarás náisiúnta sábháilteachta inniúlacht a ghlacadh go sealadach as an gcuid sin den bhonneagar atá suite i gcríoch an Bhallstáit sin.

               I gcomhthéacs aon chomhaontaithe idirnáisiúnta, dá dtagraítear sa chéad fhomhír, glacfaidh an Ballstát lena mbaineann na bearta ar fad atá ar fáil dó faoin gcomhaontú sin chun a áirithiú go gcomhlíonfaidh an t‑údarás sábháilteachta sonrach na forálacha is infheidhme de dhlí an Aontais. Chuige sin, agus i gcás inar gá, ar chúiseanna a bhaineann le sábháilteacht iarnróid, bainfidh an Ballstát lena mbaineann úsáid gan mhoill as an gceart a thugtar leis an gcomhaontú seo leis an tríú tír lena mbaineann, sa chaoi go mbeidh an t‑údarás náisiúnta sábháilteachta i dteideal inniúlacht eisiach a ghlacadh i dtaobh na coda sin den bhonneagar iarnróid atá suite sa Bhallstát lena mbaineann.

               I gcás ina dtarraingeoidh díospóid a cuireadh chun eadrána i gcomhréir le comhaontú idirnáisiúnta dá dtagraítear sa chéad fhomhír ceist anuas faoin léirmhíniú ar fhoráil de chuid dhlí an Aontais, beidh an dlínse ag Cúirt Bhreithiúnais an Aontais Eorpaigh rialú a thabhairt maidir leis an gceist sin arna iarraidh sin ag an mbinse eadrána arna chur ar bun chun díospóidí a réiteach faoin gcomhaontú náisiúnta sin.

               Maidir leis na forálacha i ndlí an Aontais lena rialaítear nósanna imeachta a thionscnaítear os comhair Chúirt Bhreithiúnais an Aontais Eorpaigh i gcomhréir le hAirteagal 267 CFAE, beidh feidhm acu mutatis mutandis maidir le hiarrataí ar rialú ó Chúirt Bhreithiúnais an Aontais Eorpaigh arna ndéanamh de bhun na tríú fomhíre.

               Maidir leis na cásanna a thionscnaítear os comhair Chúirt Bhreithiúnais an Aontais Eorpaigh i gcomhréir leis an tríú fomhír:

               (a)féadfaidh an tríú tír atá ina pháirtí den chomhaontú idirnáisiúnta dá dtagraítear sa chéad fhomhír a bheith rannpháirteach sna himeachtaí os comhair Chúirt Bhreithiúnais an Aontais Eorpaigh ar an gcaoi chéanna atá Ballstát;

               (b)na dlíodóirí atá údaraithe cleachtadh os comhair chúirteanna nó bhinsí an tríú tír sin, beidh siad i dteideal ionadaíocht a dhéanamh ar pháirtithe nó cúnamh a thabhairt dóibh sna himeachtaí sin os comhair Chúirt Bhreithiúnais an Aontais Eorpaigh. Sna cásanna sin, caithfear leis na dlíodóirí sin i ngach slí mar dhlíodóirí atá údaraithe cleachtadh os comhair chúirteanna na mBallstát chun ionadaíocht a dhéanamh ar pháirtí nó chun cúnamh a thabhairt dó os comhair Chúirt Bhreithiúnais an Aontais Eorpaigh.

               I gcás nach gcomhlíonfaidh an t‑údarás sábháilteachta sonrach aon rialú ó Chúirt Bhreithiúnais an Aontais Eorpaigh arna thabhairt i gcomhréir leis an tríú fomhír, bainfidh an Ballstát lena mbaineann úsáid gan mhoill as an gceart a thugtar leis an gcomhaontú idirnáisiúnta leis an tríú tír dá dtagraítear sa chéad fhomhír, sa chaoi go mbeidh an t‑údarás náisiúnta sábháilteachta i dteideal inniúlacht eisiach a ghlacadh i dtaobh na coda sin den bhonneagar iarnróid atá suite sa Bhallstát lena mbaineann.”

               Airteagal 2

               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        IO L 29, 31.1.2020, lch. 7.

                     (2)

                        Treoir (AE) 2016/798 ó Pharlaimint na hEorpa agus ón gComhairle an 11 Bealtaine 2016 maidir le sábháilteacht iarnróid, IO L 138, 26.5.2016, lch. 102.

                     (3)

                        COM(2020) 622.

                     (4)

                        Treoir (AE) 2016/797 ó Pharlaimint na hEorpa agus ón gComhairle an 11 Bealtaine 2016 maidir le hidir-inoibritheacht an chórais iarnróid laistigh den Aontas Eorpach IO L 138, 26.5.2016, lch. 44.

                     (5)

                        Rialachán (AE) 2016/796 ó Pharlaimint na hEorpa agus ón gComhairle an 11 Bealtaine 2016 maidir le Gníomhaireacht Iarnróid an Aontais Eorpaigh agus lena n‑aisghairtear Rialachán (CE) Uimh.°881/2004, IO L138, 26.5.2016, lch. 1.

                     (6)

                        IO C , , lch. .

                     (7)

                        IO C , , lch. .

                     (8)

                        Treoir (AE) 2016/798 ó Pharlaimint na hEorpa agus ón gComhairle an 11 Bealtaine 2016 maidir le sábháilteacht iarnróid, IO L 138, (IO L 138, 26.5.2016, lch. 102).

                     (9)

                        IO L 29, 31.1.2020, lch. 7.